
I. Mooses Putro opettajana. Eräitä henkilökohtaisia 
muistelmia 



Entisen Pietarin loisteliaassa keskustassa, Nevski Prospektin varrella, 
sijaitsi — ja sijaitsee vieläkin — Kasanin tuomiokirkko, joka molem- 
min puolin kaartuvine avarine pylväskäytävineen tuo mieleen Rooman 
Pietarinkirkon. Suunnilleen sitä vastapäätä, Nevskin toisella puolella, 
alkaa Iso Tallikatu, jonka varrella on Pietarin suomalaisen evankelis- 
luterilaisen seurakunnan kirkko, P. Marian kirkko. Lapsuuteni koulu- 
tie kulki Kasanin tuomiokirkon mahtavan pylväskäytävän läpi ja jonkin 
matkaa silloista Katarinan, nykyistä Gribojedovin kanavan vartta 
ensimmäiseen kouluuni, Kasanskin alustavaan suomalaiseen kirkko- 
kouluun, Mooses Putron kouluun. Samassa kerrostalon portaikossa oli 
myös Putron ja hänen perheensä yksityisasunto useiden vuosikymme- 
nien ajan, aina hänen kuolemaansa saakka. Sieltä oli siis verraten lyhyt 

matka myös suomalaiseen kirkkoon, jossa hän vuosikymmeniä toimi 
urkurina. — Alkaessani kuvaukseni Mooses Putrosta lapsuudenmuis- 
toillani voin esittää paljonkin puolustuksekseni. Siitä asti, kun Mooses 
Putro valmistui opettajaksi v. 1866 ja hänen kuolemaansa saakka, 
hänen pääasiallisena ammattinaan oli lasten opettaminen. Tuhansilla 
Inkerin ja Pietarin suomalaisilla lapsilla oli onni saada sivistyksen 
alkeet hänen johdollaan. Lienee siis paikallaan kertoa, millaisina me, 
hänen oppilaansa, hänet muistamme. 

Koulu oli kolmeluokkainen, mutta siinä oli vain kaksi luokkahuo- 
netta. Ensimmäisen luokan varsinaisena opettajana, joka sai opettaa 
meille luku- ja kirjoitustaidon ym. alkeita, oli opettajatar Elisabet 
Kaipanen. Toisessa luokkahuoneessa toimivat toinen ja kolmas luokka, 
joita opetti Mooses Putro. Mutta erästä ainetta hän opetti jo ensim- 
mäiselläkin luokalla, ja tämä aine oli laulu. 

Ei meillä mitään ollut opettaja Raipastakaan vastaan, hyvä opettaja 
oli hänkin. Mutta eivät muut tunnit olleet mitään siihen verrattuna, 
kun se juhlahetki koitti, jolloin Mooses Putro, viulu kainalossaan, 
astui luokkaan. Hän oli tuolloin n. 60-vuotias, hänen tukkansa ja par- 
tansa olivat harmaat, lempeys ja hyvyys säteilivät koko hänen olemuk- 
sestaan. Hän rakasti lapsia ja musiikki oli hänelle miltei ilmaa, jota 
hän hengitti. Hän avasi meille ovat siihen rikkaaseen maailmaan, mitä 
musiikki merkitsee. Muistooni on jäänyt noilta tunneilta täydellisen, 
hartaan onnen tunne. Enemmän tai vähemmän sen vallassa oli koko 
luokka. Niihinkin, joille ehkä musiikki ei kovin paljon merkinnyt, vai- 
kutti vanhan opettajan koko persoonallisuus. 

Mitenkä sitten musiikkia opetettiin pienille 7 — 8-vuotiaille n. 60 
vuotta sitten? En tiedä, miten se muualla kävi, mutta Mooses Putron 
opetukset ovat yhä elävinä mielessäni. Hän pani hellästi viulunsa 
syrjään, astui mustan taulun luokse, piirsi siihen nuottiviivaston ja G- 
avaimen ja selitti niiden merkityksen. Hän tutustutti meidät ensim- 
miäsiin nuottimerkkeihin, jotka olivat do ja re. Hän laulatti niitä 
viulun säestyksellä ja opetti sitten tapailemaan ilman viulua. Olimme- 
han kuulleet laulua ja muuta musiikkia ennenkin, mutta oli ihmeellistä 
oppia tietämään, miten kaikki tämä kauneus rakentui. 

Pian opimme jo laulamaan kolme säveltä, do, re, mi, ylös ja alas, 
viulun säestyksellä ja ilman, hitaasti ja nopeasti, eri järjestyksessä. 
Ja nyt saimme oppia ja pienen laulunkin, joka näin syntyi: 

Kaks on ääntä jo opittu, 
ja kolmatta opetellaan. 
Kohta kai sitä kolmattai 
jo nuotista veisaellaan. 

Sitten saimme oppia, että don, ren ja min jälkeen tulee fa, ja näistä 
neljästä sävelestä syntyi jo tällainen laulu: 

Näin jatkui edelleen tunnista toiseen. Usein lasten laulut ovat 
yksinomaan lapsellisia ja hempeitä, mutta Putro tiesi, että pienetkin 
pojat ovat poikia, ja niinpä, kun kuusi säveltä oli opittu, saimme 
tutustua lauluun, joka varsinkin pojille oli mieleen. 

Työn arvo. 

Satu kertovi ollehen sankarin, 
ylen suuren ja voimakkaan. 
Kivet louhi ja paiskeli pilvihin, 
repi honkia juuriltaan. 

Monikin, urotöistähän kuullessaan, 
kademielin on miettinyt kai: 
Oho, miekkonen tuo, urovoimillaan, 
mitä kaikkea aikaansai! 

Urotöihin mä suurihin pysty en, 
mutta teenpähän sen mitä teen, 
kotiain, isänmaatani palvellen 
elon hetkehen viimeiseen. 

Nämä laulut — sekä sanat että sävel ovat Putron — olivat vuosi- 
kymmenet säilyneet muistissani, mutta vasta viime vuonna sain tietää, 
että äitimme papereiden joukossa oli yli 60-sivuinen monistettu vih- 
konen, mihin nämäkin laulut sisältyivät. Tämä vihkonen oli: "Harjoi- 

tuksia nuotista laulamiseen. Pietarin suomalaisille kouluille väliaikai- 
seksi tarpeeksi sovitteli M. Putro. Kivipainossa monistettu 1898." 
Sen alussa on toimittajan 

''Sananen: Tämä vihkonen on lyhentämällä pantu kokoon tekeillä olevasta tay- 
dellisemmästä laulunoppikirjasta, joka valmistunee tulevana syksynä painosta. Toi- 
von näiden harjoitusten käyttäjiltä suosiollisia huomautuksia niissä löytyvistä 
puuteellisuuksista j.m.s., käyttääkseni niitä varsinaisen painoksen hyväksi. M. Ptr." 
Vihko on kauttaaltaan Putron persoonallisella — tässä tosin taval- 
lista ,, kaunokirjoitusmaisemmalla ,, — käsialalla kirjoitettu. Äitimme 
oli myös Pietarin suomalaisten koulujen opettaja, ja siinä mielessä 
hän varmaan oli saanut mainitun vihkosen, joka ilmeisesti on tarkoi- 
tettu lähinnä opettajien täyttöön. — Opettaja Putron tarkoitus siis 
oli julkaista laajempi laulunoppikirja, jonka käsikirjoituskin lienee ollut 
suureksi osaksi valmiina. Mitään tietoa siitä, että sellainen olisi ilmes- 
tynyt, en kuitenkaan ole saanut. Luultavasti painatuskustannusten 
kalleus esti sen julkaisemisen. Sensijaan olen kuullut eräiltä Putron 
oppilailta, että heillä oli käytössä pieni monistettu vihkonen, jossa 
oli lukuisia samoja lauluja, mitä muistan Putron meille opettaneen ja 
jotka esiintyivät äidillämme olleessa vihossa. 

Tässä vihossa ei kuitenkaan ole erästä laulua, jonka opimme toisella 
tai kolmannella luokalla, ja jonka sanat ja sävel myöskin ovat säilyneet 
mielessäni, niin että v. 1968 kirjoitin ne paperille. Tämä laulu onkin 
aivan toisenluontoinen kuin tavalliset lapsille ala-asteilla opetetut lau- 
lut. Siinä näet ei ollut "värssyjä" eli säkeistöjä, joissa jokaisessa sama 
sävelmä toistui, vaan se oli, kuten sanotaan, läpisävelletty, sävelmä 
jatkui koko ajan uutena. Se antoi meidän aavistaa, mitä kaikkea musii- 
killa voidaan ilmaista. 

Ukonilma. 

Voi, kuin päivä säteilee! 
Päästä hiki virtailee! 
Jospa sade tulla voisi, 
maahan vireyttä toisi! 
Lapset katsoo riemuellen, 
kuinka tuulee tuprutellen — 
rupeaa jo satamaan! 
Maahan vesi virtaamaan! 

Koko taivas salamoipi, 

ukon pauhu ilmass soipi! 

Jyskäileepi, 

ryskäileepi, 

järiseepi, 

täriseepi! 

Kunnes vihdoin — katoaa. — 
Viimein taivaan kaari loistaa, 
se se kaiken huolen poistaa — 
Luoja luotuns varjelee, 
myös, kun ukko jyrisee. 

Sävelmä kuvailee värikkäästi ensin helteistä kesäpäivää, sitten aivan 
näkee edessään tuulen nostattamat pienet hiekkapyörteet. Sade yltyy 
rankkasateeksi, kauhistuttava ukonilma lähestyy ja kiihtyy valtavaan 
voimaansa — kunnes vihdoin kaikki tyyntyy ja luonto on raikas ja 
uudistunut kuin luomisen aamuna. 

Jo v. 1910 perheemme muutti Helsinkiin, missä jatkoin koulun- 
käyntiäni. Mutta Mooses Putroa en unohtanut, mitkään uudet opetta- 
jat eivät häntä korvanneet. Meillä oli kesähuvila Karjalan Kannaksella, 
Kanneljärvellä, siis lähellä Pietaria. Tiesin, että Putron koulu alkoi 
elokuun lopulla hiukan ennen kuin meidän syysk. 1. p:ksi oli matkus- 
tettava Helsinkiin. Olin koulun keskiluokilla, ehkä 13-vuotias, kun 
pyysin vanhemmiltani, että saisin käydä Pietarissa. Sinnehän oli vain 
lyhyt junamatka, samana iltana olisin jo kotona. Menin vanhaan Putron 
kouluun, istuin eteiseen odottamaan tunnin loppumista. Pian se lop- 
puikin, ovet avattiin. Menin luokkaan, asettuen ovensuuhun seisomaan. 
Ehkä tuntuu liioittelulta mitä nyt kerron, mutta se on täysin totta. 
Opettaja Putro istui opettajan tuolillaan, parta ja tukka olivat vieläkin 
harmaammat, olemus ehkä vieläkin leppeämpi. Hänen ympärillään oli 
lapsia, toiset polviin nojaten, toiset takaa kaulasta kiinni pitäen, toi- 
set istuivat maassa hänen jaloissaan. Niin rohkeita emme me aikoinaan 
olleet. Seisoin siinä ja kyyneleet tulivat silmiini. Tunsin itseni äkkiä 
aikuiseksi, milteipä vanhaksi heidän rinnallaan, mutta samalla iloitsin 
siitä, että opettaja oli juuri sellainen, jonkalaisena hänet muistin. Pian 
hän huomasi minut, tuli puhuttelemaan, lähetti terveisiä vanhemmil- 
leni. Tunti alkoi taas, lähdin pois, tyytyväisenä siitä, että olin saanut 
hänet nähdä. — Samanlainen muistikuva hänestä on myös kahdella 
nuoremmalla veljelläni, jotka, vaikka vähemmän aikaa, olivat Putron 
oppilaina, samoin niillä muutamilla harvoilla muilla hänen oppilail- 
laan, joita olen tavannut. — Koulutuntien päättyessä koulun eteisessä 
istui aina joukko lasten omaisia tai lastenhoitajia, saattaakseen pienet 
villikot suurkaupungin kaduilta turvallisesti kotiin. Neljä vuotta nuo- 
rempi veljeni, joka ei ollut vielä täyttänyt 7 vuotta tullessaan Putron 
kouluun, toisen veljeni ja minun ollessa jo sieltä poissa, muistaa eri- 
tyisesti, että kun hänen hakijansa pari kertaa viivästyi, Putro itse 
lähti häntä saattamaan pauhaavan Nevskin yli. 

Saattaahan epäillä, että kaukaisen lapsuudenajan auer kultaa muis- 
tot, mutta ei asia ole aivan niinkään. Kyllä lapsuudenajalta voi olla 
ikäviäkin muistoja, ja esim. aikuisten ihmisten teeskentelyn tajuami- 
sessa lapset ovat pelottavan tarkkanäköisiä. 

Professori Heikki Klemetti, suuri muusikko, runoilija, vanhan kir- 
konrakennustaiteen tuntija ym., kirjoittaa ensimmäisestä kohtaamises- 
taan Mooses Putron kanssa: "Ilmestyi eräänä päivänä asuntooni van- 
hanpuoleinen herra, joka teki jo ulkoasultaan arvokkaan ja miellyt- 
tävän vaikutuksen. Hän oli sikäli tavallisesta poikkeavan näköinen, 

että hänen kasvoillaan ei ollut pienintä vilpin häivää, vaan totuus, 

yksinkertaisuus ja sanoisin vanhurskaus. Tämä mies oli Mooses 

Putro, Pietarin suomalaisen seurakunnan urkuri ja kirkkokoulun opet- 
taja." Herkkä suuri taiteilija vaistosi sen poikkeuksellisuuden Mooses 
Putron henkilössä, jonka myös pienet lapset olivat vaistonneet. 



II Lapsuus ja nuoruus 

Mooses Putro syntyi v. 1848, julianisen eli vanhan ajanlaskun mu- 
kaan lokakuun 18. päivänä, joka uuden ajanlaskun mukaan silloin oli 
lokak. 30. päivä, Tuutarin Nurkkalan Kyllisissä. Hänen vanhempansa 
olivat talollinen Matias Putronen ja tämän vaimo Maria, o.s. Kaipiai- 
nen. Putron alkuperäinen nimi oli siis Putronen, jota hän käytti 1880- 
luvulle saakka, lyhentäen sen sitten Putroksi. 

V. 1848 Venäjällä, niin myös Inkerinmaalla, vallitsi maaorjuus. Tällä 
perusteella ehkä joku tarkemmin asioihin perehtymätön voisi romant- 
tisesti puhua Mooses Putrosta maaorjan poikana. Tämä antaisi kuiten- 
kin väärän käsityksen hänen lapsuudestaan ja nuoruudestaan. 

Tuutarin seurakunnan maat olivat aina kuuluneet kruunulle, s. o. 
keisarille tai keisarinnalle. "Kejsar Petar ensim. asti on Duderh. ollut 
kruunun alla aina. Liki 20 ajast. oljt keisarinan alla, nyt jällen kei- 
sarin alamaiset."* Jo 1800-luvun alussa heidän ei enää tarvinnut suo- 
rittaa työvelvollisuutta, "robottia", vaan saivat maksaa maansa vuok- 
ran rahassa, siis tavallaan vain verona kruunulle. ("Vanha Tuutari", 
siv. 12, 16) Tällaisten "kruununtalonpoikien" asema oli monessa 
muussakin suhteessa parempi kuin yksityisten herrojen mailla asuvien. 
Taitavat ja ahkerat maanviljelijät saattoivat kohota verraten varak- 
kaiksi. Näin oli ilmeisesti Putron kotitalon laita. Mooses Putron ollessa 
13-vuotias maaorjuus lakkautettiin. Senkin jälkeen kylän maat olivat 
yhteiset ja ajoittain tapahtui peltosarkojen uudelleen jakoja. Pääasiassa 
kuitenkin samat maat periytyivät isältä pojalle, ja talonpojat saattoivat 
ostaa osan maita kokonaan omikseenkin. ** 

Olen haastatellut Mooses Putron veljen Juuso Putron tytärtä, rouva 
Inkeri Gerullia, joka on naimisissa Länsi-Saksassa, Frankfurt am Mai- 
nissa, mutta joka sattumalta keväällä 1968 oli Suomessa käymässä 
juhliakseen koulu tovereit tensa kanssa ylioppilaaksitulonsa 50-vuotis- 
päivää. Hän, entinen nuori neiti Inkeri Putro, vieraili usein lapsena 
ja nuorena isänsä ja siis myös setänsä Mooses Putron lapsuudenkodissa, 

* "Vanha Tuutari", siv. 11. 
** T. J. Toikka: Taloudelliset olot Inkerissä maaorjuuden lakkauttamisen jälkeen 
vv. 1861—1917. ("Suomalainen Inkeri", V, v. 1936.) 

ja tällaisena hän sitä kuvasi. — Päärakennus oli suuri, kaksikerroksi- 
nen, sisältäen useita huoneita. Sitä ympäröi laaja puutarha, joka ulot- 
tui Pietariin vievän maantien toisellekin puolelle. Siellä oli m.m. lampi 
ja huvimaja sekä sauna kaivoineen. Päärakennukseen liittyi suuri ta- 
lousrakennus talleineen, navettoineen, aittoineen, vaunu vaj öineen. 
Lehmiä lienee ollut parikymmentä, hevosia 5 — 6. Maat olivat silloin- 
kin vielä osaksi kylän yhteisomistuksessa, mutta Putrot olivat lunas- 
taneet osan maata kokonaan omakseenkin. Tavallisia viljalajeja, myös 
vehnää, viljeltiin, mutta suurin rahalähde lienee ollut maitotalous, 
jonka tuotteita vietiin omilla hevosilla Pietariin. Kaksi veljeksistä piti 
taloa, mutta koko suuri suku naimisissa olevine lapsineen mahtui sinne 
vierailemaan. Mooseksen veljellä, opettaja Sakari Putrolla oli puu- 
tarhassa oma huvilansa. — Niin, tällaista oli 1900-luvun alussa, 
mutta millaista lienee ollut Mooses Putron lapsuudessa, puoli vuosi- 
sataa aikaisemmin? 

Niiltä ajoilta ei ole kuultavissa silminnäkijöiden kuvauksia. Varmaan 
kaikki oli paljon vaatimattomampaa, mutta seuraavat tosiasiat puhuvat 
puolestaan. 

Mooses Putrolla oli neljä veljeä ja yksi sisar. Veljistä Heikki ja 
Mikko jäivät pitämään taloa. Mooses Putro oli tuskin 15-vuotias, kun 
Kolppanan seminaari v. 1863 perustettiin. Vaadittu alin ikä sinne 
pyrkijöille oli 17 vuotta, mutta ensimmäisen vuosikurssin 13 oppilaan 
joukossa oli sekä nuorempia että vanhempia. Kerrotaan, että Mooses 
Putron ansiona seminaariin pyrkiessä oli m.m. kaunis lauluääni. Var- 
maan nuori Putronen oli muutenkin ikäisekseen kehittynyt. Keväällä 
1866 hän n. 17 1/2 vuotiaana päätti seminaarin sekä opettajan että 
lukkariurkurin tutkinnon suorittaneena. Toimittuaan Tuutarin kirkko- 
koulussa opettajana syyslukukauden 1866 hän v. 1867 opiskeli Viros- 
sa, Liivinmaan ritariston seminaarissa Valgassa. (Matka Valgan semi- 
naariin oli noin 400 km ja se oli tehtävä hevosella. Venäjän rautatie- 
verkko oli silloin vielä harva.) Valgan (Valkin) seminaariin Inkerin- 
maalla oli suhteita. Ennen Kolppanan seminaarin perustamista eräät 
Inkerin pojat olivat opiskelleet siellä ja sitä oli käytetty esikuvana 
Kolppanan seminaaria (ja Jyväskylän seminaariakin) perustettaessa.* 
Kevätlukukaudella 1871 Putro oli kuunteli jaoppilaana äskettäin perus- 
tetussa Jyväskylän seminaarissa ja jonkin aikaa hän tutustui myös 
Helsingin kouluihin. 

Ei köyhä talo olisi voinut kustantaa näitä opintoja, vaikka olettai- 
simmekin, että esim. Suomen matkansa Putro oli jo kustantanut itse. 
Hänen v. 1856 syntynyt veljensä Sakari Putro suoritti ensin viiden luo- 
kan kurssin Pietarin suomal. ylemmässä kirkkokoulussa ja kävi sen jäl- 



* M.m. Antti Hämäläisen esitelmä Kolppanan seminaarin vaiheista, Inkeril. 
Viesti v. 1963, nro 9. 

keen Kolppanan seminaarin. Eikä siinä kyllin. V. 1861 syntynyt Juuso 
veli lähetettiin Suomeen, Hämeenlinnaan v. 1873 perustettuun suoma- 
laiseen normaalilyseoon. Tämä siirrettiin Helsinkiin v. 1887 ja siihen 
liitettiin Helsingissä toiminut yksityinen oppikoulu, n. s. alkeisopisto. 
Näin syntyi nykyinen Helsingin normaalilyseo, maan oppikouluista 
"ensimmäinen vertaistensa joukossa." Juuso, joka lienee tullut kou- 
luun pari vuotta sen perustamisen jälkeen, tuli ylioppilaaksi v. 1884. 
Luultavasti samalla itse ansaiten hän suoritti maisterintutkinnon Hel- 
singin yliopistossa v. 1894 ja toimi sittemmin oppikoulunopettajana 
Jyväskylässä*. 

Meidän on ihmetellen pysähdyttävä näiden tosiasioiden eteen. Ei 
meitä yksin ihmetytä se, että tästä talonpoikaistalosta, jossa leipä 
sittenkin oli ankaralla työllä ja monien vaikeuksien keskellä hankittava, 
saatettiin lähettää pojat kaukaisiin kouluihin. Varmaan asiat järjestet- 
tiin niin, että toisten pojista periessä talon toisten osuus ainakin osit- 
tain korvattiin heidän opiskelukustannuksillaan. Köyhä talo ei näin 
olisi voinut asioita järjestää. 

Mutta vielä enemmän ihailua ja ihmetystä herättää se, kuinka tässä 
talossa seurattiin aikaansa ja kuinka syvää siellä oli suomenkielisen 
sivistyksen rakkaus. Tuskin oli Kolppanan seminaari perustettu, kun 
Mooses jo, vaikka ei ollut täyttänyt vaadittua ikää, sai lähteä sinne. 
Tuskin oli kantautunut Inkerinmaalle tieto, että vihdoinkin Suomessa 
toimi suomenkielinen oppikoulu, kun sopivassa iässä oleva Juuso 
poika sai lähteä kaukaiseen Hämeenlinnaan. Ei se ollut vain opin ja 
eteenpäinpyrkimisen halua, vaan nimenomaan rakkautta suomalaiseen 
sivistykseen. Paljon lähempänä, Pietarissa, jonne vietiin elintarvikkeita 
omilla hevosilla, olisi kyllä ollut korkeita kouluja ja yliopistoja. 

Tämä ei ollut ainutlaatuinen ilmiö. Helsingin Tyttönormaalilyseon 
edelläkävijä oli Suomalainen Tyttökoulu, joka perustettiin v. 1869 ja 
jolla suomalaisen naissivistyksen historiassa on sama asema kuin äsken 
mainitulla Hämeenlinnan normaalilyseolla poikien opetuksen alalla. 
Tämän koulun ensimmäisistä vuosista kertoo tohtori Tyyni Tuulio 
koulun historiassa**: "Tuutarilainen maanviljelijä Aatami Kurikka, jon- 
ka lapsia oli sekä tyttökoulussa että poikien alkeiskoulussa, lähetti 
20. 12. 1873 molemmille kouluille 50 ruplaa "kaikella kiitollisuudella" 
siitä, että hänen lapsensa näissä kouluissa "nauttivat niin monta hyö- 
dyllistä oppia suloisella suomenkielellä." Tämä oli suuri summa, kun 
samasta koulun historiasta saamme tietää, että maisteri Maunulinille 
maksettiin 10 tunnista 15 mk ja opettajatar nti Stenbäckin palkka 



* Juuso ja Sulo Putron perheenjäseniltä ja perhearkistosta saatuja tietoja. 

** Tyttönormaalilyseon matrikkeli I. Koulun ent. oppilaiden yhdistyksen Hesteon 
kustantama, ilm. 1959. 



10 



v:n 1875 syyskuulta oli 20 mk 10 penniä — ja ruplan arvo oli niihin 
aikoihin n. 2:70 — 2:80 markkaa. 

Mooses Putron vanhemmista tiedetäänkin, että he pitivät kunniassa 
suomalaista kansallisuuttaan ja vanhoja perinteitä sekä isiltä perittyä 
evankelisluterilaista uskontoaan. Musikaalista ja runollista lahjakkuutta, 
niin yleistä Inkerinmaalla, on suvussa myös ollut. Tiedetään suvussa 
harrastetun virsikanteleen säestämää virsilaulua. Mooses Putro on itse 
sepittänyt myös sanat useimpiin sävellyksiinsä ja hänen veljensä Sakari 
Putro oli tunnettu sekä runoilijana että runojen taitavana suomentajana. 

Tammikuussa 1868, siis 19-vuotiaana, Mooses Putrosta tuli entisen 
koulunsa, Kolppanan seminaarin opettaja. Seminaari oli tuolloin vaa- 
timaton laitos. Vain joka kolmas vuosi sinne voitiin ottaa uusi oppi- 
lasryhmä. Johtajan ohella, joka opetti lukuaineita, oli vain yksi apu- 
opettaja, jonka tärkeimpänä tehtävänä oli urkujensoiton ja laulun opet- 
taminen. Hyvin nuorena Mooses Putro siis jo sai tehtäväkseen tulevien 
lukkareiden ja opettajien kouluttamisen. Kevätlukukaudella 1871 
hänellä nähtävästi oli virkavapautta, koska hän silloin teki aikaisem- 
min mainitun opintomatkansa Suomeen. — Mainittakoon tässä yhtey- 
dessä, että Putro myöhemmin pitkän ajan toimi musiikin tutkijana 
Kolppanan seminaarin päättäjäistutkinnoissa. 



III Mooses Putro Pietarin suomalaisessa kulttuurityössä. 

V:een 1872 Putro toimi Kolppanassa, mutta sinä vuonna, siis 24- 
vuotiaana, hänelle aukenivat entistä laajemmat tehtävät. Hänet valit- 
tiin näet Pietarin suomalaisen seurakunnan lukkariurkuriksi ja samalla 
aineopettajaksi suomalaisessa kirkkokartanossa toimivaan n.s. ylem- 
pään kirkkokouluun. Voimme kuvitella, kuinka nuori lahjakas Mooses 
Putro uhkui voimaa ja toimintatarmoa, sillä jo samana vuonna, 1872 
hän myös perusti Pietarin Suomalaisen Lauluseuran, jonka johtajana 
hän sitten toimi kuolemaansa saakka, 47 vuotta. Tänä aikana kuoro 
niitti kauniita voittoja ja sen merkitys Inkerinmaan musiikkielämälle 
oli erittäin suuri. 

Samalla Putro käytti hyväkseen miljoonakaupungin mahdollisuuk- 
sia kehittyäkseen yhä pitemmälle säveltäjänä ja urkurina. Vuosina 
1874 — 78 hän opiskeli Venäjän parhaassa musiikkioppilaitoksessa, 
Pietarin keisarillisessa konservatoriossa. V. 1879 hän julkaisi ensim- 

maisen kuorolaulukokoelmansa, "Vanhaa ja uutta suomalaisen laulun 
harrastajille." Samana vuonna hän solmi avioliiton. Hänen valittunsa 
oli Nanna Juvonen, kauppias Stefan Juvosen ja tämän puolison Sofia 
Wahlmanin tytär. Perhe oli Suomesta, Nanna oli syntynyt Mäntyhar- 
julla. 

Pari vuotta tämän jälkeen Putron elämässä oli pieni välikohtaus, 
josta vain harvoilla lienee tietoa. Hän näet haki Viipurin ruotsalaisen 
ja saksalaisen seurakunnan urkurinvirkaa, kuten kerrottiin Viipurissa 
ilmestyneen "Östra Finland" nimisen lehden 28. n:ossa 8. 3. 1882 
julkaistussa kirjoituksessa "Orgelnistvalet", urkurinvaali. (Tohtori Sulo 
Haltsonen kiinnitti huomioni tähän lähteeseen.) Putrolla oli erin- 
omaiset paperit, ja hänet asetettiinkin toiselle vaalisijalle. Ensimmäi- 
sellä vaalisijalla oli Porin silloinen urkuri Theodor Sörensen, kolman- 
nella oli haettavana olleen viran väliaikainen hoitaja Ferd. Ulbrich. 
Theodor Sörensen oli tanskalainen, opiskellut kotimaassaan tunnetun 
säveltäjän N. Gaden johdolla, mutta oleskellut jo kauan Suomessa, 
ensin Turussa, sitten Porissa. Hänellä oli suosituksia Suomen silloisilta 
etevimmiltä musiikkimiehiltä, Fredrik Paciukselta ja Richard Faltinilta. 
Putron todistukset ja suositukset vastasivat hyvinkin Sörensenin esit- 
tämiä, mutta on ymmärrettävää, että viimemainitulle annettiin etusija 
ruotsinkielisen ja saksalaisen seurakunnan urkuria valittaessa (ruotsin- 
kielisiä oli enemmistö). Hän osasi tietenkin täydellisesti — ehkä hiu- 
kan tanskanvoittoista — ruotsia, ja varmaan saksaakin. Mooses Putro 
osasi täydellisesti suomea ja venäjää ja tyydyttävästi myös saksaa, mut- 
ta tuskin lainkaan ruotsia. 

Vaikea on päätellä, mikä sai Putron hakemaan tuota virkaa. Viipu- 
rin ruotsalainen ja saksalainen seurakunta olivat pieniä, niiden yhtei- 
nen kirkko vaatimaton. Siinä ei ollut yleisölehtereitä ja siihen mahtui 
ehkä noin 300 — 400 henkeä. Saattaa olla, että palkka- ym. edut silti 
olivat hyvät. Viipurin ruotsalaiset ja saksalaiset kuuluivat kaupunkinsa 
varakkaimpaan väestönosaan. Ehkä Mooses Putron nuorella avioliitolla 
oli osuutensa siiihen, että hän haki virkaa. Ehkä jotkin tilapäiset hen- 
kilökohtaiset syyt olivat antaneet sysäyksen. Joka tapauksessa Mooses 
Putro jäi Pietariin. Jos hän olisi siirtynyt Suomeen, hän ehkä olisi 
säästynyt monilta vaikeuksilta. Varmaan hän silloinkaan ei olisi kat- 
kaissut siteitä kotiseutuunsa, mutta hänen suuri elämäntyönsä oman 
heimonsa keskuudessa olisi jäänyt suorittamatta. 

Tämän viranhaun ansiota kuitenkin on, että meillä on nyt sangen 
tarkat tiedot Putron siihenastisista opinnoista ja saavutuksista. Maini- 
tussa "Östra Finland" lehden kirjoituksessa julkaistiin näet kaikkien 
kolmen vaalisijoille asetetun hakijan todistukset, jotta seurakuntalai- 
silla olisi jo ennen koesoittoja ollut tietoja heistä ratkaisun tekoa 
helpottamassa. Suomennan tähän lehdessä saksankielisinä olleet todis- 
tukset. 

"Että Moses Mathiaksenpoika Putro on uskollisesti ja tunnollisesti hoitanut 
apulaisopettajan virkaa Kolppanan suomalaisessa maaseutuopettajaseminaarissa ja 
että häntä sekä käytöksensä että tietojensa perusteella voidaan mitä parhaiten 
suositella mihin tahansa muuhun virkaan, todistaa täten sub fide pastorali et 
sigillo ecclesiastico" (vakuutena papin sana ja kirkon sinetti) 
"Hatsinassa maaliskuun 4. päivänä 1872 
Eduard Leopold Jiirgenson 
Hatsinan kirkkoherra." 

Aivan upea lienee jo ulkoasultaankin ollut seuraava todistus. 

"Venäjän Keisarillisen Musiikkiyhdistyksen Pietarin Konservatorion 

Diploomi. 

Konservatorion Neuvosto todistaa täten, että Pietarin kuvernementin 
Tsarskoje-Selon piirin Tuutarin kunnan talonpoika Moses Matiaksen poika 
Putro, uskonnoltaan evankelisluterilainen, syntynyt 18. p:nä lokakuuta 1848, 
on toukokuussa vuonna 1878 suorittanut täydellisen musiikin opintokurssin, 
saavuttaen tutkinnoissa seuraavat arvosanat: pääaineessa, urkujensoitossa, (pro- 
fessori Homiliuksen luokat) kiitettävä, pakollisissa sivuaineissa: sävellyksen teo- 
riassa ja musiikin historiassa erittäin kiitettävä, pianonsoitossa kiitettävä, soitin- 
nuksessa täysin tyydyttävä. Tämän johdosta ja Konservatorion Kaikkein Kor- 
keimmasti 17. p:nä lokakuuta 1861 vahvistetun asetuksen 19 §:n perusteella 
on Konservatorion Neuvosto katsonut Moses Putron ansainneen vapaan taiteilijan 
nimen ja arvon, ja Venäjän Keisarillisen Musiikkiyhdistyksen Esimiehen 23. p:nä 
toukokuuta 1878 antaman vahvistuksen nojalla olevan oikeutettu kaikkiin mai- 
nittua nimeä ja arvoa seuraaviin oikeuksiin ja etuihin. Tämä diploomi, joka on 
varustettu asianomaisten allekirjoituksilla ja Konservatorion sinetillä, annetaan 
hänelle, Moses Putrolle, vakuudeksi 25. päivänä toukokuuta 1879. 

Yhdistyksen Esimies: KONSTANTIN 

Konservatorion johtaja P. Davidoff. 

Neuvoston jäsenet: 

L. Homilius N. Rimski-Korsakoff 

N. Solovjeff F. Czerny 

F. M. Berggrov G. Kross 

Konservatorion tarkastaja J. Johannsen." 

Keisarillisen Musiikkiyhdistyksen esimies, joka hallitsi) asukuun 
kuuluvien tapaan on merkinnyt vain etunimensä, oli tietenkin suuri- 
ruhtinas Konstantin. 

"Täten minä allekirjoittanut todistan, että Hra Moses Putro on opiskeluaika- 
naan Pietarin Konservatoriossa suorittanut minun luokillani solfeggion, harmo- 
nian, muoto-opin, kontrapunktin, kaanonin ja fuugan musiikinteorian erinomaisella 
menestyksellä, ja olen tullut vakuuttuneeksi, että hän on mitä parhaiten pätevä 
näiden aineiden samoinkuin kuorolaulun opettajaksi. 

Pietarissa 27. p:nä maaliskuuta 1880. 
J. H. Johannsen 

Pietarin Konservatorion Tarkastaja ja Professori." 

"Todistan täten, että hra Moses Putro opiskeluaikanaan Pietarin Konserva- 
toriossa on suorittanut pakollisen pianonsoiton kurssin minun johdollani ja 
että häntä voi mitä parhaiten suositella opettajaksi. 

Pietarin suomalaisen kirkon urkulehteri. 

Kuva lienee otettu 1900-luvun alussa ennen jonkun opettajan hautajaisia oppi- 
laskuoron harjoitellessa. Urkulehterillä toistasataa oppilasta ja lukuisia opettajia. 
Urkupöydän ääressä opettajat M. Putro (oik.) ja J. Pentikäinen. Usean muunkin 
tutun opettajan piirteet erottuvat alkuperäisestä suuresta kuvasta. 

Samalla en voi olla mainitsematta, että kuultuani hänen johtamansa kuoron 
suorituksia olen tullut vakuuttuneeksi, että han on oivallinen kuoronjohtaja. 
Pietarissa 27. p:nä maaliskuuta 1880. 
Franz Czerny 

Pietarin Konservatorion Professori ja Venäjän Keisarillisen Musiikkiyhdistyksen 
kuoronjohtaja." 

Professori Louis Homilius, joka oli konservatorion urkujensoiton 
opettaja, oli lisäksi antanut kaksi henkilökohtaista suositusta, joista 
toisessa m.m. todistetaan, että Putro omasi myös urkujen rakennetta 
ja niiden kunnossapitoa koskevat tiedot. 

Vain yksi todistuksista on julkaistu suomenkielisenä: 

"Urunsoittaja herra Moses Putro on Suomen Pyhän Marian seurakunnassa 
Pietarissa ollut lukkarina huhtikuun alusta 1872 elokuun loppuun 1879 sekä 
samalla ajalla ja nimenomaan sen jälkeen tähän asti urunsoittajana, opettajana 
laulussa vuodesta 1872 ja vuodesta 1879 suomenkielessä täkäläisen kirkkokoulun 
ylemmillä luokilla, jotka hänelle uskotut virat herra M. Putro on toimittanut 



14 



Pietarin suomalaisen kirkon alttari. 



erinomaisella taidolla ja kiitettävällä huolella sekä kirkkoraadin että koko seura- 
kunnan tyytyväisyydeksi. Erinomaiseksi ansioksi herra Putron työlle ja toimelle 
seurakunnassa saan mainita, että hän on täällä perustanut suomalaisen laulu- 
seuran, jonka harjoituksia hän suurella ahkeruudella on johdattanut ja sen 
korottamiseksi uhrannut väsymättömästi voimiansa ja aikaansa. 
Pietarissa syyskuun 25. p:nä 1881. 

Suomen Pyhän Marian seurakunnan Pietarissa nimessä, kirkkoraadin puolesta 
Provasti Johannes öhquist." 

Mooses Putron monikymmenvuotinen urkurintyö tapahtui siis Pie- 
tarin suomalaisen kirkon avarissa suojissa. Tämä hieno empire-tyylinen 
rakennus oli valmistunut v. 1804. Siinä oli rikkaasti koristettu alttari, 
suuri urkulehteri komeine urkuineen ja kaksi päällekkäistä lehteriä 
kirkkokansaa varten. Kirkossa oli 2.400 istumasijaa.* — Mainitta- 
koon, että Helsingin Tuomiokirkossa on nykyään vain 1.500 istuma- 
sijaa, Johanneksen kirkossa sensijaan 2.500. Tuomiokirkko on tosin 

* Entisen Inkerin luterilaisen kirkon 350-vuotismuistojulkaisu siv. 89 — 91. 

tilavuudeltaan suurempi kuin Johanneksen kirkko, mutta avarien leh- 
tereittensä ansiosta Johanneksen kirkkoon mahtuu enemmän väkeä. 
(Helsingin Kirkkokonttorin antamat tiedot.) Nämä kaksi Helsingin 
suurinta kirkkoa ovat paljonkin suuremmat Pietarin suomalaista kirk- 
koa, mutta paljon ei viimemainittu kirkko, joka on näitä kumpaakin 
Helsingin kirkkoa vanhempikin, jää niistä jälkeen arvokkaana, tyyli- 
puhtaana kirkkorakennuksena. Sen ulkonaista vaikutusta vähentää tosin 
suuresti se, että sen ympärille — vieraan miljoonakaupungin keskus- 
tassa suunnattoman arvokkaalla tontilla — ei ole voitu jättää avaraa 
aukio- tai puistotilaa, jollainen ympäristö on Helsingin kirkoilla. Kir- 
kon omistama tontti oli kyllä sangen suuri, mutta se oli täytynyt 
rakentaa täyteen. Siellä sijaitsivat suomalaiset orpokodit, ylempi kirk- 
kokoulu, myöhemmin myös Pietarin Suomalainen Yhteiskoulu, suo- 
malainen kirjakauppa, seurakunnan pappien virka-asunnot sekä suuri 
joukko vuokra-asuntoja, joista seurakunta sai pääasialliset tulonsa. — 
Nykyään tämä entinen suomalainen kirkko on tosin sisustettu yhteis- 
asuntolaksi. Sen ulkoasu on kuitenkin entisellään ja neuvostoviran- 
omaisten toimesta sen ulkoseinään on kiinnitetty marmorilaatta, joka 
ilmoittaa sen historiallisesti arvokkaaksi rakennukseksi, joka on säily- 
tettävä. Varmaan se aikanaan entisöidään ja kunnostetaan. 

Pietarin suomalainen väestö käsitti jo viime vuosisadan loppupuo- 
lella n. 20.000 henkeä. Ottaen huomioon Suomen silloisten kaupun- 
kien väkiluvut (joitakin satoja, yleensä korkeintaan muutamat tuhat 
henkeä) luku oli harvinaisen suuri. Huomautin tästä kerran eräässä 
seurassa tohtori Haltsoselle, mihin hän sanoi hieman hymähtäen, että 
viime vuosisadan lopulla Pietari oli suurin suomalaiskaupunki, koska 
Helsinki oli enimmäkseen ruotsalainen. Sopivan tilaisuuden tullen 
soitin hänelle ja tiukkasin, mihin tämä hauska sanonta perustui. Hän 
saattoi sen heti ilmoittaa. Alkuperäinen sanoja ei ollut kukaan vähempi 
kuin Suomalaisen teatterin perustaja tohtori Kaarlo Bergbom, joka 
oli näin lausunut sisarelleen Emilie Bergbomille Berliinistä 7. 2. 1871 
lähettämässään kirjeessä. Hän oli sitä ennen käynyt Pietarissa ja tutus- 
tunut Pietarin suomalaisten johtohenkilöihin. Tarkistin asian Helsingin 
kaupungin historiasta, mikä todisti sen vastaansanomattomasti: V. 1870 
Helsingissä oli 18.323 ruotsinkielistä, 8.308 suomenkielistä, loput ve- 
näläisiä ym., koko väkiluku 32.113. Vielä v. 1880 oli ruotsinkielisiä 
22.549, suomenkielisiä 14.672, ja vielä v. 1890 oli ruotsinkielisiä pieni 
enemmistö.* 

Kuten m.m. rovasti Öhquistin todistuksesta ym. asiakirjoista selviää, 
v:sta 1879 Putro toimi Pietarin suomal. kirkossa yksinomaan urku- 
rina. Ehkäpä juuri sinä vuonna seurakuntaan oli perustettu erillinen 
kanttorin eli laulunjohtajan virka. Mooses Putro saattoi nyt kokonaan 



* Helsingin kaupungin historia, IV osa, Jälkimmäinen nide, siv, 31. 

omistautua tuolle soittimista suurenmoisimmalle, soittimien kuningatta- 
relle, kuten sitä on nimitetty. Kerrotaan, että hän ei aina seurannut 
valmiita urkusävellyksiä, vaan oli taitava improvisoimaan uruilla, soit- 
taessaan hän siis tavallaan sävelsi kirkollisesta musiikista uusia muun- 
nelmia, mihin ehkä asianomainen jumalanpalvelus oli antanut aiheita. 

V. 1885, jolloin Pietarin suomalaisten kirkkokoulujen oloissa tehtiin 
huomattavia uudistuksia, Putro sai vahvistuksen Kasanskin kaupungin- 
osan koulun vanhemmaksi opettajaksi. 

V. 1884 Mooses ja Nanna Putro saivat pojan, Viljo Kalervon, joka 
kuitenkin eli vain neljä kuukautta. Pikkulasten kuolleisuus oli silloin 
yleistä, ei ollut kaikkia niitä hoitomenetelmiä mitä nykyään. Seuraa- 
vana vuonna, kesäkuussa 1885 heille syntyi toinen poika, joka sai 
nimen Sulo. Koska hänen lapsena ollessaan Pietarissa vielä ei ollut 
suomenkielistä lukiota, hänet pantiin kuuluisaan saksalaiseen oppilai- 
tokseen Petri-Schuleen, jota eräät muutkin Pietarin suomalaisten per- 
heitten lapset ovat käyneet, m.m. kirkkoherra Adolf Hakkaraisen poi- 
ka Rafael, joka myöhemmin toimi itsenäisessä Suomessa lähetystöneu- 
voksena ja ulkovaltain lähettiläiden esittelijänä*, samoin kanttori 
Pekka Räikkösen tytär Sally (rva Parviainen) ja tämän kirjoittajan 
vanhin sisar Taimi (inkeriläisten hyvin tunteman kirjastoneuvos Teppo 
Samoojan puoliso). Petri-Schulen päästötodistus antoi Sulo Putrolle 
oikeuden kirjoittautua Pietarin yliopistoon, minkä hän teki lähinnä 
muodollisesti, sillä täten hän sai oikeuden siirtyä opiskelemaan mihin 
tahansa ulkomaan yliopistoon, suorittamatta a.o. maan ylioppilastut- 
kintoa. Sulo Putron omaisilla on tallessa Pietarin yliopiston rehtorin 
juhlallinen kirjelmä "Hänen Ylhäisyydelleen" Helsingin yliopiston 
rehtorille, joka oikeuttaa Sulo Putron opiskelemaan Helsingin yliopis- 
tossa. Sulo Putro muuttikin Helsinkiin lukemaan juridiikkaa. Hän 
astui sitten Kansallis-Osake-Pankin palvelukseen, toimien siinä kuole- 
maansa saakka. Sulo Putro kuoli v. 1929 vain 44-vuotiaana. Hänellä 
oli avioliitostaan kolme tytärtä. Muita jälkeläisiä Mooses Putrolla ei 
ole, sillä Sulo jäi hänen ainoaksi lapsekseen, ja pojan tyttärillä ei ole 
lapsia. Mooses Putron veljen Juuso Putron jälkeläisiä sensijaan on 
Suomessa lukuisia. 

Mooses Putrolla oli suuri työtaakka kannettavanaan, mutta ilmei- 
sesti hänellä myös oli suuri työkyky. Urkurin ja opettajan viran hoita- 
misen lisäksi hän teki paljon, suureksi osaksi palkatonta työtä Inkerin- 
maan ja Pietarin suomalaisten yhteisissä riennoissa. Erityisesti mainit- 
takoon hänen työskentelynsä sanomalehden toimittajana. Hän toimitti 
Inkeri-lehteä, silloin ainoata Inkerin suomalaista sanomalehteä, koko- 
naista 20 vuotta, vuosina 1885 — 1905. Lehti oli perustettu v. 1884 
ja sen ilmestyminen päättyi v. 1905. Lehti ilmestyi kerran viikossa. 



* Inkinen: "Suomalainen virkamies Pietarissa". (Hist. Aikakauskirja 1962) 

Toimituksen osoite oli Putron kotiosoite. Siellä otettiin vastaan tilauk- 
sia ja ilmoituksiakin. — Vaikka kaikkia Pietarin suomalaisia elähdytti 
ja yhdisti suomalaisuuden ylläpitäminen vieraan kansallisuuden kes- 
kuudessa, oli luonnollisesti heidänkin joukossaan eri mielipidesuun- 
tien edustajia, kilpailua ja erimielisyyksiä, mitkä aiheuttivat yhteisen 
lehden toimittajalle vaikeuksia venäläisestä sensuurista johtuvien han- 
kaluuksien lisäksi. Tämän kirjoituksen yhteydessä meillä ei ole 
tilaisuutta tarkemmin syventyä hänen toimintaansa sanomalehtimie- 
henä. — Vuonna 1888 Putro julkaisi ja toimitti omalla kustannuk- 
sellaan Inkeri-lehden liitteenä ilmestynyttä "Hengellistä lehteä". Lehti 
eli vain vuoden ja tuotti varmaan toimittajalleen työn lisäksi tappiota. 
— Pietarin suomalaisten lehtenä ilmestyi v. 1906 "Uusi Inkeri", v:sta 
1908 vuoteen 1917 jälleen "Inkeri", vuosina 1907—1918 "Neva". 

Pietarin suomalaisten yhdistystoiminnassa Mooses Putro oli aktiivi- 
sesti mukana. Hyväntekeväisyysseurassa hän toimi sen perustamisesta 
lähtien. Kun "Alku" raittiusseura 1880-luvulla aloitteli toimintaansa, 
pyydettiin Mooses Putroa mukaan. Vuoden hän toimi puheenjohtaja- 
nakin. Pian hän tosin pyysi vapautusta muiden tehtäviensä vuoksi, 
mutta säilytti aina hyvät suhteet tähänkin seuraan. M.m. "Inkeri- 
lehden palstat olivat aina avoinna "Alku"seuran toimihenkilöiden kir- 
joituksille ja Putron kuoro esiintyi "Alku"seuran juhlissa. Muutamia 
vuosia myöhemmin perustetun raittiusyhdistys "Inkerin" toimintaan 
hänen nimensä liittyy kiinteästi. Palaamme siihen luvussa Sävel- 
täjänä ja kuoronjohtajana". — Sanalla sanoen kaikissa Pietarin 
suomalaisten riennoissa häntä tarvittiin, ja usein hän niissä kohtasi 
samoja ihmisiä, sillä olosuhteista johtuen näiden rientojen johto muo- 
dosti verraten suppean piirin. Mooses Putron kaltainen hieno ja sovin- 
nollinen persoonallisuus nautti kunnioitusta kaikkialla. 

Sanomattakin on selvää, että pienen kielellisen vähemmistön sivis- 
tystyö suurkaupungissa kohtasi suuria vaikeuksia. Kauan oli haaveena 
ollut oman suomenkielisen oppikoulun aikaansaaminen. Aloitettiin 
varovasti ja vaatimattomasti, muodostamalla v. 1905 Pietarin Suoma- 
lainen Yhteiskoulu n.s. ylemmän kirkkokoulun kahdesta ylimmästä 
luokasta. Niihin sitten lisättiin joka vuosi luokka kerrallaan, kuten 
yksityisten oppikoulujen perustaminen yleensäkin on käynyt. Tämän 
kirjoittajan isä kuului alusta alkaen koulun kannatusyhdistyksen johto- 
kuntaan. Isäni papereiden joukossa on säilynyt kiintoisa, Mooses Put- 
ron Taipalsaarella 4. p. elokuuta 1908 päiväämä kirje. Kirje on osoi- 
tettu kesähuvilallemme Uudenkirkon (myöhemmin tämä osa Uutta- 
kirkkoa muodosti Kanneljärven pitäjän) Liikolan kylään. 

"K. H. K. Suominen. 

Ensi sunnuntaina t.k. 9. (heinäk. 27) p:nä kello 1 koetan saada Y. K. 
Kannattajayhdistyksen johtokunnan jäseniä kokoukseen kirkkokoululle, niin mon- 

ta kuin saatavissa on. Pitäisi neuvotella ja päättää valtioavun anomusasioista 
y.m. 

Viime kokouksen jälkeen on Venäjän johtava suunta kääntynyt jyrkästi kaik- 
kia pikkukansallisuuksien itsenäisyyspyrintöjä vastaan, joten luvan saanti 8-luok- 
kaisen yhteiskoulumme perustamiseen näyttää kokonaan arveluttavalta. Anomus- 
takaan ei ole tullut annetuksi, kun ne henkilöt, joidenka tehtäväksi se jätet- 
tiin, ovat olleet poissa Pietarista — Tynni* kylpyreisulla Naantalissa, Peusa* 
Savonlinnassa. — Nyt näyttää minusta — ja samaa mieltä olivat myös kamr. 
Tiainen* ja herra Taivainen*, joita onnistuin Pietarissa tapaamaan — että olisi 
parasta jättää sen tapainen anomus toistaaksi antamatta, ettei herätettäisi venä- 
läisten viranomaisten huomiota meidän kouluhommaamme laisinkaan. Sillä jos 
yhteiskoulukysymys, mikä tietysti uutuutensa takia täytyisi mennä aina korkeim- 
paan paikkaan saakka, tulee ratkaistavaksi, tulee silloin nykyinenkin yhteis- 
koulumme kaikenlaisten tiedustelujen alaiseksi. Ja kun ei sillä mitään vahvis- 
tusta ole, saattaisi käydä niinkin, että koko koulu lakkautettaisiin, siksi kun asia 
korkeimmassa paikassa ratkaistaan — ja siihen menee aikoja, se on varma. 

K.h. Hakkarainen on sitä mieltä, että toistaaksi ei 3-luokkaiselle yhteis- 
koululle ruveta lupaa hankkimaan — juuri yllämainitunlaisista arveluista — 
vaan annetaan koulun toimia kaikessa hiljaisuudessa, jonkun verran muka laa- 
jennettuna kirkkokouluna, enempää huomiota herättämättä. Myöskin toivoo hän 
uudelta senaatilta saatavan tarvittavan valtioavun — niinkuin lisäyksenä enti- 
selle — jos kysymystä ei nosteta uudelleen eduskunnassa. Sellainen valtionapu 
ei herättäisi niin suurta huomiota venäläisissä piireissä. 

Jos ette voisi saapua sunnuntaina kokoukseen, niin olkaa hyvä ja lähettäkää 
siksi minulle Pietariin (Meshtshanskaja 7 kv. 6) kirjallinen lausunto, mitä mieltä 
olette. Onko ryhdyttävä huomiota herättäviin anomushommiin puolelle ja toi- 
selle, tuli mitä tuli, vai annetaanko asian toistaaksi levätä ja pidetään se mikä 
meillä on? — Tämän ohessa huomautan, että luutn. Pohjanheimo kehottaa 
antamaan anomukset. 

Tervehdys meiltä Teille. 
M. Putro." 



Tämä Putron persoonallisella käsialalla kirjoitettu kirje (samana 
päivänä hän kirjoitti muuten suunnilleen samansisältöisen kirjeen myös 
opettaja Aatu Haltsoselle) antaa lyhyydestään huolimatta harvinaisen 
monipuolisen tilannekuvan. V:n 1905 kapinan ja suyrlakon seuraukset 
sekä Venäjällä että varsinkin Suomessa olivat merkitykselliset. Entisten 
valtiopäivien sijalle Suomi oli saanut yleisillä ja yhtäläisillä vaaleilla 
valittavan yksikamarisen eduskunnan, ja ensimmäisenä Euroopassa 
Suomen naisetkin olivat saaneet äänioikeuden. Venäläismieliset senaat- 
torit oli erotettu ja suomalaisia nimitetty heidän sijaansa. (Tämä viime- 
mainittu etu oli kuitenkin tilapäinen, kuten tiedämme.) Venäjälläkin 
olivat vapaammat tuulet alkaneet puhaltaa. Mutta, kuten Putron kir- 
jeestä selviää, jo v. 1908 taantumukselliset voimat olivat jälleen pääs- 



* maisteri Kaapre Tynni, tukkukauppias Jonas Peusa, kamreeri Frans Tiainen, 
kultaseppämestari Antti Taivainen 

seet valtaan. Keskellä kesää, Putron itsensä ja muiden yhteiskoulun 
kannatusyhdistyksen jäsenten ollessa kesälomillaan, 'Viime (s.o. kan- 
natusyhdistyksen johtokunnan) kokouksen jälkeen" oli "Venäjän joh- 
tava suunta kääntynyt jyrkästi pikkukansallisuuksien itsenäisyyspyrki- 
myksiä vastaan", joten oli hyvä, että ne, joiden oli pitänyt jättää ano- 
mus 8-luokkaisen yhteiskoulun perustamiseksi, olivat olleet poissa 
Pietarista, lomilla Suomessa. (Sangen yleisesti Pietarin suomalaiset, 
joilla siihen vain oli mahdollisuuksia, viettivät kesänsä Suomessa.) 
Nyt oli Suomalaisen Yhteiskoulun asioita ajettava aivan toisin kuin 
oli suunniteltu. Mistään 8-luokkaisen yhteiskoulun perustamisesta ei 
puhuttaisi. Jatkettaisiin vain ikäänkuin laajennettuna kirkkokouluna. 
Ei myöskään tehtäisi Suomen eduskunnalle valtioapuanomusta. Suo- 
men senaatti oli jo vuosikymmeniä myöntänyt Pietarin suomalaiselle 
kirkkokoululle 1.000 ruplan vuotuisen avustuksen. Nyt olisi "uudelta" 
senaatilta huomiota herättämättä pyydettävä valtionapua "ikäänkuin 
lisäyksenä entiselle". 

Näin taitavasti oli siis Pietarin suomalaisten asioissa luovittava 
poliittisten suhdanteiden vaihdellessa. Pietarin suomalaisissa lehdissä 
käsitellään samoihin aikoihin laajasti yhteiskoulun uudelleenjärjestely- 
jä valtionapuasioista, ja niissä esiintyy toiveikkuutta suuremman val- 
tionavun saamisesta. Mutta sille kannalle, jota Putro kirjeessään esit- 
tää, asiat tietääkseni jäivät koko Pietarin Suomalaisen Yhteiskoulun 
toiminnan ajaksi, mikä päättyi keväällä 1918. Koulu toimi loppuun 
saakka 7-luokkaisena. Oppilaat suorittivat kahdeksannen luokan jossa- 
kin suomalaisessa koulussa, Terijoen, Viipurin, Kouvolan, jopa Kajaa- 
nin kouluissa, valmistuen sieltä ylioppilaiksi. Suomesta saatu valtion- 
apu ei lisääntynyt, vaan pysyi samana 1.000 ruplana, minkä merkitys 
tietysti koulun menojen lisääntyessä väheni vähenemistään.* 

Antti Inkinen mainitsee ansiokkaassa tutkimuksessaan, että hänen 
tietämänsä mukaan "Pietarin suomalaisen yhteiskoulun vuosikertomuk- 
sia on julkaistu painosta ainakin kuudelta lukuvuodelta, syksystä 1911 
kevääseen 1917". Kalevi Kajavalla on julkaistessaan v. 1965 kirjoi- 
tuksensa "Pietarin suomalaisesta yhteiskoulusta" ilmeisesti ollut käy- 
tettävänään myös lukuvuoden 1910 — 1911 vuosikertomus, mutta ei 
aikaisempia. Tämän kirjoittaja, joka oli yhteiskoulun I luokan oppi- 
laana lukuvuoden 1909 — 1910, on kuitenkin uskollisesti säilyttänyt 
tämän vuoden vuosikertomuksen. Siinä ei mikään viittaa siihen, että 
se olisi laatuaan ensimmäinen, joten saattaa vielä löytyä jokin vanhem- 
pikin. (Nyttemmin olen luovuttanut mainitun vuosikertomuksen Hel- 
singin yliopiston kirjastolle.) Koska painetuissa lähteissä tätä vuosi- 
kertomusta siis ei ole mainittu, liitän tähän koulun toimintaa valaise- 
vina tiedot koulun tuloista ja menoista mainittuna vuonna. 



* Antti Inkinen: Suomalainen koululaitos Pietarissa, siv. 125 

Tulot* 


RupLkop. 


Koulumaksuja 


10.686 


50 


Kirkonvaroja 


8.677 


27 


Kannattajayhdistykseltä 


2.400 




Suomen valtiolta 


1.000 




Juhlasalin vuokraa 


920 


50 


Suomen rautat. raittiusseuralta 


25 





Yhteensä 23.709:27 



Vähäinen oli tosiaan Suomen valtionavustus vieraalla maaperällä 
suomalaisuutta ylläpitävälle oppikoululle. 



Saman vuoden menot: Rupl.Kop. 

Palkat 16.262:— 

Vuokra, puut ja valo 5.872:85 

Kunnossapito 1.150:81 

Koulutarpeita 423:61 



Yhteensä 23.709:27 

Koulu toimi suomalaisen kirkon omistamassa rakennuksessa, joten 
osan avustuksestaan kirkko sai vuokrana takaisin. Varmaankin vuokra 
silti oli laskettu kohtuulliseksi, koska samaan summaan sisältyy myös 
lämpö ja valo. 

Koulumaksut olivat olosuhteista johtuen suhteellisen korkeat. Varat- 
tomille oli kuitenkin 10 % vapaaoppilaspaikkoja ja eräitten lahjoitus- 
ten turvin (m.m. Hyväntekeväisyysseuran ja "Alku" raittiusseuran) 
stipendirahastoja. 



IV Säveltäjänä ja kuoronjohtajana 

Niin merkittävä kuin Putron panos Pietarin suomalaisten yhteisissä 
riennoissa olikin, oli siellä samanaikaisesti muitakin, jotka tuloksek- 
kaasti toimivat sosiaalisen ja sivistystyön saroilla. Mutta vielä on käsit- 
telemättä tärkein osa Putron elämäntyöstä, jossa hän Inkerin suo- 
malaisten keskuudessa oli vertaansa vailla, vaikka heidän joukossaan 
oli toisiakin huomattavia musiikkimiehiä: hänen toimintansa säveltä- 
jänä ja kuoronjohtajana. 

Vuonna 1879 ilmestyi hänen ensimmäinen laulukokoelmansa. Sen 
nimi oli: "Vanhaa ja uutta Suomalaisen Laulun Harrastajille. I vihko. 
20 seka-köörille sovitettua laulua. Toimittanut ja kustantanut M. Put- 
ronen. Pietarissa A. Biittnerillä." Sen 20 laulusta 9 on Putron itsensä 
säveltämää, lisäksi on kaksi Suomalaisen Virsikirjan virttä ja Klein- 
nimisen säveltäjän Motetti, jotka Putro on sovittanut sekakuorolle. 
Kokoelma alkaa Paciuksen Maamme-laululla, siinä on Mendelssohn — 
Bartoldyn, Haydnin, Händelin, Linsenin, Gaden ja Schubertin sävel- 
lyksiä. Putron omia sävellyksiä ovat ensinnäkin kolme hengellistä lau- 
lua: "Riennä sieluni" (Riennä sielun, riennä taivohon, siellä ijäinen 
sun kotos on), "Rukous" (Eteesi huokaukseni suo tulla, Jeesukseni) 
ja toinen "Rukous" (sanat, jotka alkavat: Hoida meitä paimenemme, 
on ilmoitettu mukaelmaksi) sekä kuusi "maallista" laulua: "Sydämen 
myrsky", "Hän lauloi", "Havaintoja", "Orpo", "Laula vaan" ja 
"Tuiskussa" (sanat N. Karin.) Sanatkin ovat kaikesta päättäen Mooses 
Putron kaikissa muissa paitsi kahdessa, joista on toisin mainittu. 
"Sydämen myrsky" on kuin tuskaisesta rinnasta puristunut huudah- 
dus. Se osoittaa, ettei Mooses Putronkaan tyynen pinnan alla aina 
vallinnut rauha. "Havaintoja" on raikas, vanhanaikaisen viehättävä 
rakkauslaulu. Se on julkaistu myös aikoinaan Suomessa erittäin tunne- 
tussa kokoelmassa "Sävelistö. Kaikuja laulustamme. Sekaäänisiä lau- 
lelmia. Suomen Nuorisolle toimittanut Taavi HahP, sen toisessa vihossa 
(Helsingin yliopiston kirjastossa on sen toinen painos, ilm. 1901). 

Putro lähetti kokoelmansa arvosteltavaksi Suomeen Kirjalliseen 
Kuukauslehteen, jossa (vuosikerta 1879, siv. 167 — 168) nimimerkki 
R.L. siitä kirjoitti. Nimimerkin takana on Jaakko Rafael Laethen, 
joka oli ammatiltaan pankinjohtaja, mutta on julkaissut joukon kuoro- 
sävellyksiä. Niistä on jäänyt elämään Kiven sanoihin sävelletty "Keinu". 
Laethen oli synt. 1845, kirjoittaessaan siis 34-vuotias, vain 3 vuotta 
Putroa vanhempi. Hän esittää laajoja yleisiä mietelmiä musiikista, 
myöntäen itsekin poikkeavansa asiasta, mutta tekevänsä sen siksi, 
"että tehtäviemme muistutusten alta siinteleisi nuorta säveltäjää koh- 
taan suosiollinen mieli-alamme." Hän myöntää Putron lahjakkuuden, 
ja muistutukset ovat peräti yksityiskohtaisia; ne saattavat koskea jota- 
kin määrättyä tahtia tai jopa yksityistä säveltä, mikä arvostelijaa ei 
miellytä. "Maamme vähävaralliset olot ja vasta alkava kultuuri eivät 
tähän asti ole suoneet suurta alustaa taiteelle, jonka on täytynyt mel- 
kein paljaalta kalliolta etsiä elin-einettänsä," kirjoittaa Laethen. Sitä 
taustaa vastaan on tämä arvostelukin nähtävä. 

Kokoelma oli siis Putron itsensä kustantama, ja silloiset olot huo- 
mioonottaen tuotti tuskin ainakaan voittoa. Putrolta ei sitten ilmesty- 
nytkään uutta kokoelmaa ennenkuin v. 1899, Putron ollessa jo yli 
50-vuotias. Tämän nimi kokonaisuudessaan kuului: "Raittiusyhdistys 
Inkerin laulukokoelma I. Määrätyn valikoiman mukaan toimitti M. 

Raittiusyhdistys Inkerin ensimmäinen johtokunta. 

Vas.: Kanttori Paavo Räikkönen, opett. Paavo Laamanen, maisteri 
Pietari Toikka, rovasti Juho Saarinen, opettaja Mooses Putro, kant- 
tori J. Järveläinen, vaatturimestari Kaarlo Suominen. 

Putro. Pietarissa N. Uhlin nuottipainossa Kasanskaja n:o 46." Tässä 
kokoelmassa ja sen syntyvaiheissa meidän on syytä viipyä kauemmin. 
V. 1883 katsotaan uudenaikaisen raittiusliikkeen tulleen Suomeen. 
Sinä vuonna ilmestyi tohtori A. A. Granfeltin kirja "Nykyajan rait- 
tiusliike", Turussa pidettiin Suomen ensimmäinen yleinen raittius- 
kokous ja samoihin aikoihin perustettiin ensimmäiset ehdottoman 
raittiuden pohjalla toimivat seurat. Turusta varsinaissuomalainen isäni 
sai raittiusherätyksen ja pian Pietariin muutettuaan ryhtyi puuhaamaan 
sikäläisten suomalaisten keskuuteen raittiusseuraa, joka jo v. 1885 
perustettiin "Alku" raittiusseuran nimisenä. Isäni toimi seuran johdos- 
sa 25 vuotta, siihen saakka kun v. 1910 muutimme Helsinkiin. Tämä 
oli raittiusliikkeen suurta nousuaikaa. Juoppous rehotti kaikkien kan- 
sanluokkien keskuudessa, mutta varsinkin varattoman väestönosan 
joukossa se aiheutti suurta kurjuutta. — Pietarissa ja Inkerinmaalla 
suomalaisilla raittiusseuroilla oli tärkeä asema senkin vuoksi, että 
vaikka sensuuri ankarasti tarkkaili niidenkin toimintaa, niiden työs- 
kentelylle oli ehkä sittenkin paremmat mahdollisuudet kuin pelkästään 
suomalaiskansallisella yhdistystoiminnalla olisi ollut. "Alku" seura toi- 
mi Pietarissa, eri kaupunginosissa olevine alaosastoineen, sen yhtey- 
dessä oli kuoroja, soittokuntia, näy telmäyhty eitä, kansantanhu- ja voi- 
misteluryhmiä, se vuokrasi jopa höyrylaivoja Suomeen, aina Helsinkiin 
saakka tehtäviä retkiä varten. 

Kuusi vuotta myöhemmin, v. 1891 perustettiin raittiusyhdistys 
"Inkeri", jonka toiminta suuntautui pääasiassa Inkerin maaseudulle. 
Tämän seuran ensimmäisestä johtokunnasta on säilynyt valokuva, jon- 
ka julkaisemme ohella.* Sekä Mooses Putro että isäni kuuluivat siihen. 
Raittiusyhdistys Inkerin nimi liittyy kiinteästi Inkerinmaan kuorotoi- 
mintaan. 

Elok. 17 — 18 p:nä 1898 pidettiin Tyrössä r.y. Inkerin vuosikokous. 
Se oli järjestetty Suomen yleisten raittiuskokousten tapaan: se alkoi 
jumalanpalveluksella, vuosikokouksen lisäksi oli yleisölle esitelmätilai- 
suuksia keskusteluineen, iltama ja retkeilyjä. Kaksipäiväisen kokouk- 
sen osanottajien aterioinnista ja majoituksesta oli huolehdittu. 

Inkeri-lehden 28. 8. 98 päivän numerossa on etusivulla kirjoitus 
"Tyrön kokouksen johdosta", allekirjoituksena "Tyröläiset". Se henkii 
kiitollisuutta siitä, että kokous järjestettiin Tyröön. Osanottajien jou- 
kossa mainitaan olleen 6 pappia ja 36 opettajaa ja lukkaria eri puolilta 
Inkeriä. Ainoa arvostelun kohde olivat esitelmien johdosta käydyt 
pitkiksi venyneet keskustelut, esitelmiä sensijaan olisi toivottu lisää, 
niitä olisi kuunneltu tuntikausia. Kirjoittajat kuvaavat innoittuneesti 
seuraavaa kohtausta: 

"Tahdomme tässä kosketella vaan muutamaan ohjelmasta poikkeavaan ilah- 
duttavaan, elämää ja rakkautta ilmaisevaan kohtaan. Opettajat olivat M. Putron 
iohdolla köörissä laulaneet muutamia kansallislauluja ja lopettaneet ne "Nouse 
Inkeri" laululla. Nyt tulkitsi asessori O. Rokkanen sydämensä tunteet muuta- 
milla sydämiin sattuvilla sanoilla, esittäen eläköön Inkerille ja suomalaiselle 
laululle. On mahdoton sanoilla sanoa sitä vaikutusta, mikä nyt seurasi: läksi 
huuto lämminneistä rinnoista, tunteitten tulva, jonka uskoi taivaasen yleneväksi, 
kuuluvaksi." 

Tämän jälkeen kirjoituksessa kerrotaan, että Keski-Inkerin opettaja- 
kööri oli ed. päivänä laulanut Venjoella, mutta ehtivät vielä Tyrön 
iltamaan ja kaiuttivat joukon lauluja op. Suden johdolla. "Eläköön 
into ja veljeys Inkerin laulajien kesken!" jatkuu kirjoitus. — Kerro- 
taan sitten yleisön keskuudesta kuulluista kiitollisuuden ilmauksista, 
ja kirjoitus loppuu: "Kiitos, sydämellinen kiitos kun .tulitte meille, 
sanovat allekirjoittaneetkin 

Tyröläiset." 

Tässä samassa Tyrön kokouksessa Putro teki aloitteen yleis-inkeri- 
läisten laulujuhlien toimeenpanemiseksi. Alustus oli innostava ja val- 
litsevien olojen pohjalle rakennettu. Seuranneessa keskustelussa sitä 
kannatettiin yksimielisesti. Katsottiin, että juhlat helpommin voitaisiin 
järjestää ja lupa kuvernööriltä anoa r.y. Inkerin nimissä ja laulujuhlat 
ja r.y. Inkerin vuosikokous pitää toistensa yhteydessä. Tarkoitukseen 
kerättäisiin varoja, ja r.y. Inkerin puolesta luvattiin kärsiä tappio, jos 

* Kuva julkaistu m.m. Inkerin Liiton 10-vuotisjulkaisussa v. 1932, siv. 27 

vastoin luuloa sellaista tulisi. Puheenvuoroja käyttivät m.m. maisteri 
Toikka, opettaja ja kanttori Räikköset, op. Parkkinen, kirkkoherra 
Eisen ja ensimmäiseksi asessori Rokkanen, joka "selitti, väärinkäsitys- 
ten välttämiseksi, kansalle, että Jumalaa ylistetään ei vaan virsilaululla, 
mutta myös kaikella sydäntä ja henkeä jalostavalla ja yleviin pyrintöi- 
hin innostavalla laululla." Nämä kunnioitetun hengenmiehen sanat 
olivat varmasti paikallaan. 

Lokakuussa oltiin jo niin pitkällä, että "Inkerin" 16. 10. 1898 
numerossa voitiin julkaista harjoitettavien laulujen nimet. Niitä oli 22 
sekakuorolle, 11 mieskuorolle ja 13 yksiäänisiä. Tarkoituksena oli 
tarjota valinnan varaa alkaville ja pitemmälle kehittyneille kuoroille, 
ja yksiäänisiä saisi koko yleisö laulaa. Kunkin laulun kohdalla oli mer- 
kintä, mistä kokoelmasta se löytyi. Eräiden kohdalla sanottiin: "Julais- 
taan painosta", ja luettelon lopussa kerrottiin: "Laulut julaistaan huo- 
keahintaisessa lauluvihkosessa, jonka pitäisi valmistua painosta ennen 
joulua." Tämä vihko oli juuri tuo "Raittiusyhdistys Inkerin laulu- 
kokoelma I" Se ilmestyi kuitenkin vasta seuraavan vuoden alussa, 
sillä siihen on venäjänkielellä painettu: "Sensuurin hyväksymä Pieta- 
rissa 28. p:nä tammikuuta 1899." 

Edellä selostetussa "Tyröläisten" kirjoituksessa kerrottiin "Nouse 
Inkeri"-laulun esitystä seuranneesta sanoin kuvaamattomasta innostuk- 
sesta. Kirjoituksesta päätellen laulu oli yleisesti tunnettu. Antti Tiit- 
tanen ("Inkeri" kirja, ilm. 1922) sanoo sen sävelletyksiä v. 1888. 
Klemetti mainitsee sen sävelletyksi jo v. 1882. M.m. T. Leini ker- 
too, että se esitettiin ensi kerran Kolppanan seminaarin 25-vuotis- 
juhlassa v. 1888. Se oli alkuaan mieskuorolle sävelletty; olihan Kolp- 
panan seminaari paria viimeistä vuottaan lukuunottamatta miessemi- 
naari. Se tunnettiin ja sitä laulettiin Nouse Inkeri-nimellä. 

Mutta nyt tapahtuu muutos. Inkerissä 16. 10. 1898 olevassa laulu- 
luettelossa se esiintyy nimellä "Nouse kansani". Ja kun Inkerin laulu- 
kokoelma vuoden 1899 alussa ilmestyy, näkyvät sensuurin jäljet juuri 
tuossa laulussa. Neljässä paikassa, kaksi kertaa mieskuorolaulussa ja 
kaksi kertaa sekakuorolaulussa (sillä kokoelmassa laulu on molemmissa 
muodoissa), on paksu musta viiva, joka peittää ' Inkeri-sanan. Sen 
tilalle nuottiviivaston alapuolelle on painettu sana "kansani". Vaikut- 
taa siltä, että nuotit ainakin osittain olivat painettavassa kunnossa jo 
lokakuussa, ja ehkäpä juuri sensuurin syytä oli osittain, että kokoelma 
ilmestyi jonkin verran myöhemmin kuin oli tarkoitus. — Mistä tämä 
muutos? Kaikesta päättäen laulua siihen saakka oli esitetty vain käsi- 
kirjoituksista tai monisteista, eikä se ollut herättänyt venäläisten pii- 
rien huomiota. Kun sille pyydettiin painatuslupa, oli asia toinen. Aika- 
kin oli toinen. Voimakas venäläistyttämiskausi oli alkanut. Suomessa- 
kin oli tultu n. s. sortovuosiin. Kuuluisa Helmikuun manifesti julkais- 
tiin helmikuussa v. 1899. (Kts. nuottiliitteet siv. 46 — 47!) 

Tässä v. 1899 ilmestyneessä kokoelmassa on "Nouse kansani" lau- 
lusta vain ensimmäinen säkeistö, jonka sanat ovat Putron omat. Toinen 
tunnettu inkeriläinen kulttuuripersoonallisuus, opettaja Paavo Räikkö- 
nen on kirjoittanut lauluun toisen säkeistön, joka ajatuskulultaan sau- 
mattomasti liittyy edelliseen. Mutta syventykäämme nyt ensimmäiseen, 
alkuperäiseen säkeistöön: "Nouse, Inkeri, jo herää työhön, aamun koi 
jo sulle heijastaa." Voimme mielessämme kuvitella Putron ajatukset 
näitä herkkiä sanoja ja niihin liittyvää kaunista sävelmää sepitettäessä. 
Hänellä oli mielessään lapsuuden aika, joka sittenkin oli maaorjuuden 
aikaa. Mielessä oli Kolppanan seminaarin vaatimaton alku, joka kui- 
tenkin merkitsi suurenmoista saavutusta silloisessa Inkerissä. Hän oli 
tosiaan elänyt ja kasvanut ja nähnyt Inkerin kansan nousun, sen ko- 
hoavan sivistyksen, sen taloudellisen vaurastumisen noiden 25 vuoden 
aikana. Oli levinnyt valoa Inkerin kansan yöhön. Aamun sätehissä 
väikkyen toivo alkoi herätä sen lasten sydämissä. Miten kauniisti hän 
kuvaakaan tuota arkaa aamun heräämistä ja yön väistymistä! Ei ole 
läheskään vielä täysi päivä, aamu ja toivo ovat vasta heräämässä. 
Mutta nyt ei saa vain tuudittautua tunnelmiin, nyt on hetki lyönyt, 
nyt on tehtävä työtä. 

"Nouse Inkeri" laulussa ei ole mitään sotaista, ei katkeruutta kärsi- 
tyistä vääryyksistä, vain iloa siitä, että yö on päättynyt ja työn ja toivon 
aika alkanut. Mutta julkaistessaan laulunsa Putro sai jälleen muistu- 
tuksen siitä, miten ahtaissa rajoissa edelleen elettiin. Itse laulun sisältö 
oli niin vaaraton, ettei siihen sensuurikaan voinut puuttua, mutta pie- 
ninkin viittaus kansallishenkeen, sana "Inkeri", piti pyyhkiä pois. 

Professori Klemetti sanoo "Nouse Inkeristä" sävellyksenä, että kun 
Fredrik Pacius perusti Maamme-laulun sävelmän vanhaan koeteltuun 
saksalaiseen ylioppilaslauluun ("On paavin elo ihanaa"), niin Putrolla 
ei ollut mitään, mihin nojata. "Sitä merkittävämpää on, että sepitteestä 
on sittenkin tullut varsin laatuunkäypä, mutta onpa teksti myös hyvä, 
se pitää sepittäjänsä oikealla polulla, joka johti "Nouse Inkerin" ko- 
hottavaan loppuun". 

Me inkeriläiset saamme olla ylpeitä siitä, että kansallislaulumme on 
kokonaan omien miestemme työtä, toisin kuin monen muun kansan, 
muun muassa Suomen kansallislaulun. En malta olla kertomatta pientä 
muistelmaa. Terijoella oli v. 1925 inkeriläiset kesäjuhlat, joissa tietysti 
laulettiin "Nouse Inkeri" Vieressäni seisoi muuan suomalainen, joka 
kysyi minulta: "Kaunis laulu, kuka sen on suomentanut?" Monet suo- 
malaisethan vielä nykyäänkin kuvittelevat Inkerin suomalaisia heimo- 
kansaksi, jonka kieli suuresti poikkeaa suomenkielestä. Tämä antoi 
minulle aiheen kirjoittaa silloiseen "Inkeri" lehteen 1. 10. 1925 hiu- 
kan ilkeämielisen pakinan, jonka otsakkeeni oli: "Kuka sen on suo- 
mentanut?" Kerroin siinä, että olisi tehnyt mieli sanoa kyselijälle, 
sitten kun Maamme laulua laulettiin: "Kaunis laulu, kenenkähän 

suomennos se nyt onkaan Runebergin ruotsinkielisestä runosta? Ja 
eikö säveltäjä ollut alkuaan saksalainen Pacius, joka siinä on mukaillut 
humoristista saksalaista ylioppilaslaulua ?" Nämä yleisesti tunnetut 
tosiasiathan eivät vähennä Maamme-laulun arvoa. Sen ovat pyhittäneet 
toistasataa vuotta, joiden aikana se on tulkinnut tunteitamme niin 
hyvinä kuin pahoina päivinä. Päinvastoin pidän puolestani miltei 
etuna, että se on alkujaan kirjoitettu ruotsiksi. Täten tuntevat sen 
läheisesti omakseen niin maamme suomen- kuin ruotsinkielisetkin. 

"Nouse Inkeri" oli siis sävelletty mieskuorolle ja sekakuorolle. 
Nykyään sitä lauletaan enimmäkseen yksiäänisenä yhteislauluna. Mutta 
olisipa toivottavaa, että se vielä joskus saataisiin kuulla hyvän, suuren 
mieskuoron tai sekakuoron esittämänä. 

Raitt.yhd. Inkerin ensimmäiseen laulukokoelmaan Putro oli ottanut 
mukaan "Vanhaa ja uutta" kokoelmastaan laulut "Hoida meitä paime- 
nemme", "Sydämen myrsky", "Laula vaan" ja "Hän lauloi". Kaik- 
kiaan vihossa on 31 laulua, aluksi virsiä ja hengellisiä lauluja, Venäjän 
kansallislaulu Boshe tsarja hrani (Jumala varjelkoon tsaaria) venäjäksi, 
Maamme laulu ja muita eri säveltäjien lauluja suomeksi. 

Inkerin ensimmäiset yleiset laulujuhlat olivat Skuoritsassa v. 1899, 
toiset Tuutarin Äijönmäellä v. 1901, kolmannet Venjoella v. 1903, 
neljännet Tyrössä v. 1908, viidennet Keitossa v. 1910 ja kuudennet 
ja viimeiset Kolppanassa v. 1913, Kolppanan seminaarin 50-vuotis- 
juhlien yhteydessä. Kuorolaulajia näissä juhlissa oli sadoittain, yleisöä 
tuhansittain. Kaikissa niissä Putrolla oli keskeinen asema ja niiden 
merkitys Inkerin suomalaisten yhteishengen ylläpitäjänä oli erinomai- 
sen suuri. 

R.Y. Inkerin laulukokoelma II, niinikään Putron toimittama, ilmes- 
tyi kuuden vuoden kuluttua, v. 1905, tällä kertaa Werner Söderström 
Oy: n kirjapainossa Porvoossa. Siinä on kaksi uutta Putron hengellistä 
laulua, "Sinun tykösi Herra, ylennän minä sieluni" ja "Onko sun 
sielussas valo?". "Vanhaa ja uutta" kokoelmasta on tähän otettu 
Putron laulu "Orpo". Kokoelmassa on sekakuorolaulujen lisäksi osas- 
tot myös mieskuoroille ja naiskuoroille, mitkä osoittavat kuorotoimin- 
nan kasvaneen ja monipuolistuneen kuluneina vuosina. Naiskuoroille 
Putro on sovittanut (pikemmin säveltänyt) inkeriläiseen kansanlau- 
luun perustuvan viehättävän laulun "Minä tyttö". Mieskuoroa varten 
on Putron komea "Nyt laulain kättä lyömme". Se alkaa sanoin: "On 
aika kylvön ja keväimen" ja loppuu: "Meill yks on toivo, luottamus 
ja yks on lempi, rakkaus, ja yks, jota lempiä saamme, se armas on 
tää kotimaamme". 

Miesäänille Putro on sovittanut "J. V. Tenkasen mukaan" suoma- 
laisen kansansävelmän "Tuuli se puhaltaa ja tammenoksat taipuu". 
Lisäksi vihossa tietysti on suuri joukko muiden säveltäjien lauluja. 
Saa sen vaikutelman, että kuorotyö on vilkkaimmillaan, aina uusia 

lauluja tarvitaan ja Putro tietää, mille ja mihin pystyville kuoroille 
hän säveltää ja että sävellykset eivät jää mykkinä vihkoihin unohtu- 
maan. 

Sarjan kolmannen vihon nimi on kokonaisuudessaan: "Raittius- 
yhdistys Inkerin laulukokoelma III. Toimitti M. Putro. Pietarissa, G. 
Schmidtin nuottipaino. Ism. p. 4 r. n:o 20." Vuosilukua ei ole, mutta 
vihon on täytynyt ilmestyä joitakin vuosia v:n 1905 jälkeen, viimeis- 
tään v. 1913. Vihossa kuvastuu jälleen huima askel eteenpäin Inkerin 
kuoromusiikin kehityksen tiellä, sillä tässä miltei kaikki laulut ovat 
inkeriläisten säveltämiä. Ensimmäisenä on Putron "Aamu", yli kuusi 
sivua pitkä sävellys, onnellisena hetkenä, varmaan kauniina kesäaamuna 
syntynsä saanut, sävelmä ja sanat (nekin Putron) toisiaan innoittaen. 
Professori Klemetti sanoo siitä: "Se on kaikin puolin käyttökelpoinen, 
sävelmältä sujuva, muodollisesti riittävä ja kuorokaiulta oivallinen 
sepite, Mendelssohnin mittavampien kuorolaulelmien rinnalle asetet- 
tava." Felix Mendelssohn-Bartoldyyn, tähän maailmankuuluun sävel- 
täjään Klemetti muussakin yhteydessä vertaa Mooses Putroa. Seuraa- 
vina vihossa ovat: "Kuule viljoi veljyeni", säv. J. Susi, "Raittius- 
laulu", M. Susi, "Nuori mieli", M. Susi, "Toukokuun laulu", J. Pen- 
tikäinen, "Nuku", A. Koski, "Vaivaiskuusi", A. Koski, "Ruusuni", 
T. Hirvonen. Sitten jälleen M. Putro (sanat ja sävel): "Aalloilla". 
Tätä laulua on vuosikymmeniä jatkuvasti laulettu inkeriläisten tilai- 
suuksissa, yhteislauluna, kuorolauluna, yksinlauluna. Viimeisenä on J. 
Pentikäisen "Saaristopolska" 

Leini mainitsee kirjoituksessaan ("Inkeril. Viesti" v. 1962), että 
Putro olisi julkaissut kuusi kuorolauluvihkoa Inkerin laulujuhlille 
vuosina 1899 — 1913. Saattaa olla, että jonkinlainen, ehkä monistettu 
vihko ilmestyi kuhunkin kuuteen laulujuhlaan. Mutta kuten edellä- 
olevasta käy selville, varsinaisia r.y. Inkerin laulukokoelmia ilmestyi 
vain kolme. Muut kirjoittajat (m.m. Juuso Mustonen) mainit se vatkin 
kolme vihkoa. 

Kuorolaulua oli Inkerinmaalla harjoitettu jo aikaisemmin, rovasti 
A. J. Piispasen 1860-luvulla pantua sen alulle aluksi Järvisaaren ja 
Markkovan naapuripitäjissä. Mutta vasta sen jälkeen kun Putro perusti 
Pietarin Suomalaisen Lauluseuran ja yleisinkeriläisiä laulujuhlia ruvet- 
tiin pitämään, alkoi kuorolaulun varsinainen kukoistuskausi. Aluksi 
Pietarin kuoro toimi mieskuorona, mutta jo pari vuotta toiminnan 
alkamisesta siinä oli niin paljon naislaulajiakin, että saatettiin muodos- 
taa sekakuoro. Laulajien taidon ja hyvän koulutuksen todistuksena on 
sekin, että yhtaikaa olivat toiminnassa kaikki kolme kuoromuotoa, 
mieskuoro, naiskuoro ja sekakuoro. Parhaina aikoina yhteinen jäsen- 
määrä oli noin 80. "Uutteran ja lahjakkaan johtajansa käsissä Pietarin 
Suomalainen Lauluseura kehittyi hyvin pian kuoroksi, jonka vertaista 
toista ei Inkerissä ole nähty"* Kuoro vieraili myös Suomessa, levittäen 

Pietarin Suomalainen Lauluseura 

luultavasti 1880-luvulla. Keskellä istumassa kuoron johtaja Mooses Putro vielä tummatukkaisena. Tässä vaiheessa 
mieskuorona alkaneessa kuorossa miehiä oli vielä naisiin verrattuna kaksinkertainen määrä. — Kuvan luovutti 
Kansallismuseolle Yrjö Ritvola, jonka täti Maria Häkkänen oli Lauluseuran jäsen. — Suomen Kansallismuseo. 



tietoa siitä, että myös Rajajoen eteläpuolella suomalainen laulu kukois- 
ti. V. 1889 se oli mukana Suomen yleisillä laulujuhlilla Viipurissa, 
v. 1891 Kuopiossa ja v. 1908 taas Viipurissa, missä se sai ensimmäisen 
palkinnon.* (Art. Malin mainitsee "Kansallisessa elämäkerrastossa", 
että I palkinto olisi saatu v. 1889, mutta se lienee erehdys.) Tällainen 
kuoro oli esikuvana muille, ja Kolppanan seminaarissa kasvatuksensa 
saaneet opettajat uurastivat eri tahoilla Inkerinmaata kuorolaulun 
hyväksi. Ilmankos professori Väinö Salminen kertoo, kuinka häneen 
teki syvän vaikutuksen, kun hän inkeriläisissä kylissä saattoi kuulla 
miesjoukon opettajansa johdolla kajahduttavan "koko ohjelman samoja 
lauluja kuin meidän yUoppilaslaulajamme."** 

Mainittakoon muuten, että myös "Alku" seuran sekakuoron, jota 
silloin johti rouva Olga Forsten, osaksi tuli kunnia saavuttaa ensim- 
mäinen palkinto Suomen yleisillä laulujuhlilla, mikä tapahtui Mikke- 
lissä v. 1897. 

Pietarin Suomalaisen Lauluseuran toimintaan liittyy pieni hauska 
julkaisu: "Satu kauniista Melusiinesta. Sooloille, köörille ja orkesterille 
säveltänyt Heinrich Hofmann. Runoillut Wilhelm Osterwald. Suomen- 
tanut Mooses Putro." Ilmest. v. 1896. Tämä kaksinäytöksinen ooppera 
on vanha tarina vedenneidosta (tässä nimeltään Melusiine), johon 
mies (kreivi Raimund) rakastuu ja joka koituu hänen tuhokseen. 
Oopperan lopussa Raimund kuolee ja Melusiine katoaa aaltoihin ve- 
denneitojen seurassa murehtimaan rakkauttaan. — Oopperassa on 
vedenneitojen naisäänisiä kuoroja, Raimundin metsästäjätovereiden 
mieskuoroja, Raimundin ja Melusiinen lemmenduettoja ja useita muita 
oopperan eri henkilöiden soolo-osia. 

Saksalainen "Petri" laulukuoro oli esittänyt oopperan muutamia 
vuosia aikaisemmin. Putro oli nähtävästi mieltynyt siihen ja pitänyt 
sitä sopivana tehtävänä omalle kuorolleen, ja niinpä hän suomensi sen 
saksankielestä ja ryhtyi tähän suuryritykseen. Huhtikuun 7. p:nä 1896 
se esitettiin suuressa Pavlovan juhlasalissa. Kun tarpeeksi hyvää suo- 
malaista laulajatarta ei ollut, esitti Melusiinen osan — saksaksi — 
laulajatar rva Glinskaja Falkman-Maxschulz (otaksuttavasti sama, joka 
oli laulanut osan Petri-kuoron esityksessä), mutta kreivi Raimundin 
osaan oli saatu suomalainen esittäjä, "ansaittua suosiota saavuttanut", 
"tunnettu laulajamme herra A. F. Silen". (A. F. Silen oli muuten 
ylemmän kirkkokoulun matematiikanopettaja.) Orkesterisäestystä ei 
tietysti voitu ajatella, oopperan säesti pianisti F. Grieben. — Ooppe- 
ran lisäksi ohjelmassa oli Kust. Killisen yksinäytöksinen huvinäytelmä 
"Puijolla" ja lopuksi tanssia. Iltama alkoi klo 8 i.p. ja päättyi klo 3 



* "Lauluseurojen synty ja kehitys Inkerissä". Aikakauslehti "Inkeri" 15. 12. 
1942 n:o 25 

** Väinö Salminen: Suomalainen Inkeri, siv. 39 

yöllä. Pääsylipuista kalleimmat maksoivat 2 ruplaa 10 kop. (lähes 6 
kultamarkkaa), 1 r. 60 kop., 1 r. 10 kop. ja halvimmat 80 kop. 
Tekstikirjaa (juuri tuota Putron suomennosta), jonka avulla oopperan 
seuraaminen kävisi helpommin päinsä, sai ostaa kassasta 15 kopekalla 
kpl. — Oopperan päätyttyä yleisö oli haltioissaan. Esiinhuudoista ei 
tahtonut tulla loppuakaan. Yleisöä oli lähes täysi huone, mutta suu- 
rista menoista johtuen "aineellinen tulos ei ollut suinkaan loistava". 
Sitä ei odotettukaan, kirjoittaa "Inkeri" lehti. Tarkoituksena oli antaa 
yleisölle tilaisuus tutustua (tavallisia kuorolauluja) "suurempien sävel- 
teosten ihanuuksiin" ja "taattujen voimien avustuksella" tarjota "kuu- 
lijoille arvokasta taidenautintoa" ja siten edelleen edistää musiikin 
harrastusta. 

Tämän pienen intermezzon jälkeen palaamme jälleen vakavampiin 
aiheisiin. 

V. 1906 ilmestyy Mooses Putron urkurin ammattiin liittyvä arvokas 
ja suuritöinen teos: "Sävelmistö Venäjän keisarikunnan evankelis- 
luterilaisten seurakuntain Suomalaiseen Kirkkokäsikirjaan. Toimitti 
M. Putro. Pietarin Suomalaisen P. Marian kirkon urkuri." Kirja ilmes- 
tyi Porvoossa Werner Söderström oy: n kirjapainossa. Alkulauseessaan 
Putro ilmoittaa, että sävelmistön julkaisemisen on tehnyt välttämättö- 
mäksi v. 1900 ilmestynyt uusi "Kirkko-Käsikirja Venäjän Evankelis- 
Luterilaisille seurakunnille." Suurimmalla kiireellä hän silloin joutui 
muodostelemaan ja sovittelemaan siihen tarvittavat sävelmät oman 
seurakunnan käyttöön, ja sittemmin niitä oli häneltä pyydetty muihin- 
kin Inkerinmaan seurakuntiin. Tähän kiireessä tehtyyn työhön sävel- 
täjä itse ei ollut tyytyväinen, joten hän joutui sitä paljonkin muutta- 
maan nyt painosta ilmestyvää Sävelmistöä varten. Hän kiittää profes- 
sori Homiliusta ja tohtori Ilmari Krohnia saamistaan neuvoista. "Siitä, 
että Sävelmistö on voinut painosta ilmestyä, tulee kiittää niitä seura- 
kuntia, jotka ennakkotilauksella ovat taanneet painokustannuksiin tar- 
vittavat varat.", hän kirjoittaa ja toivoo, että sävelmistöstä on hyötyä 
seurakuntien jumalanpalveluksien suorittamisessa. "Herra suokoon 
siunauksensa siihen!" 

Heikki Klemetti kirjoittaa Sävelmistöstä: "Putro bn säveltänyt myös 
maakuntansa ja koko Venäjän luterilaisille seurakunnille tarkoitetun 
liturgisen musiikin. Se on tietenkin paljolta suomalaisiin aineksiin pe- 
rustuva, kaikki koraalit samat ja myös messusävelmistön yleisluon- 
ne mutta Suomen historiallisen kirkkomusiikin tuntematto- 
muus ja siitä johtuva oma-aloitteisuus on luonnollisesti aiheuttanut sen, 
että tuloskaan ei ole merkittävämpi. Putrolta on siihen puuttunut pe- 
rinteet, joita ilman tällainen yritys on ylivoimainen asia lahjakkaallekin 
yksilölle." Putro olisi varmaan nöyrästi myöntänyt Suomen historialli- 
sen kirkkomusiikin pelottavan asiantuntijan arvostelun oikeaksi. (Kle- 
metti itse on m.m. julkaissut "Suomen kirkon messusävelmät"). Valit- 

taahan Putro jo alkulauseessa kiirettä, jolla hänen on täytynyt tämä 
suurtyö suorittaa. Mutta kukapa muukaan sitä oli tehnyt, Mooses 
Putro sai tehdä työnsä yksin ja alkulauseesta päätellen luultavasti palk- 
kiotta. Hyvä kun seurakunnat takasivat ennakkotilauksillaan painatus- 
kustannuksiin tarvittavat varat. 

V. 1913 Putrolta ilmestyi jälleen upea teos: "Tervehdys Kolppanan 
seminaarille 50-vuotisjuhlanaan. Mieskuorosävellys. M. Putro." Se on 
kuusi suurikokoista sivua käsittävä, erillisenä vihkona ilmestynyt sävel- 
lys, jonka sanat myös ovat Putron. Meille inkeriläisille tulevat kyyne- 
leet silmiin jo lukiessamme tämän laulun sanoja ja sävelmää, niin suuri 
rakkaus Inkerin kansaan ja sen elämälle paljon merkinneeseen 
"köyhään kotiin", Kolppanan seminaariin siitä huokuu. Mutta myös 
Klemetti, niin pohjalainen kuin onkin, antaa teokselle suuren tunnus- 
tuksen: "Varsin painava tuote on myös "Tervehdys Kolppanan semi- 
naarille." Sen vapautta jossain määrin rajoittaa mieskuoron ääniala, 
mutta mitä taas tulee henkeen, joka ilmenee eloisana myöskin sen teks- 
tissä, se pitää lukijan tai kuulijan mukana koko ajan. Keinot ovat tie- 
tenkin tässäkin yksinkertaiset. Niitä voi muodinmukainen väheksyä, 
mutta mitä tulee loppuvaikutukseen, Putro saa näillä keinoin saman 
kohottavan tunnelman syntymään kuin moni uudemman ajan sepittäjä 
uudemmanaikaisine keinoineen, kuoroineen, orkestereineen, vaikka tä- 
mä "tervehdys" on vain säestyksettömälle mieskuorolle sävelletty." 
Voisiko sen kauniimpaa tunnustusta antaa? 

Professori Klemetti antaa kuitenkin suurimman arvon Putron hen- 
gellisille sävellyksille. Jo ensimmäisessä kokoelmassa "Vanhaa ja uut- 
ta" ja muissa yhteyksissä esiintyvät Putron hengelliset sävellykset saa- 
vat häneltä kiitosta. Mutta Putron painavimmat sävellykset sisältyvät 
Klemetin sanojen mukaan hänen kokoelmaansa "Hengellisiä lauluja 
sekakuorolle. M. Putro. Omalla kustannuksella. Saatavana Robert 
Edgrenin Kirjakaupassa. Pietari, Iso Tallikatu n:o 8." Takakannessa 
on merkintä: Hinta 75 kop. (2 m.)" (markkaa). Vuosilukua ei ole, 
mutta eri laulujen kohdalla on merkintä siitä, milloin ne on sävelletty. 
Siitä päättäen kokoelma on ilmestynyt aikaisintaan v. 1910. Sen 
lauluista professori Klemetti antaa kauneimman kiitoksensa: "Hen- 
gellisen tunnelmalaulun suorastaan helmi on vuonna 1900 sävel- 
letty "Ole kanssamme Jeesus". Tämän laulun vilpitön, luottavainen 
teksti on säveltäjän oma ja sävellys kokonaisuutena kaikkein parasta, 
mitä tällä alalla missään saattaa tavata. Se osoittaa vakuuttavalla ta- 
valla, että teko tyyli, soinnutus ja kaikenlainen kontrapunktinen taitoilu 
on toisarvoinen pääasian, runollisen sävelilmeen rinnalla. Tässä lau- 
lussa on todellinen hartaus, ei missään tavaksi tulleessa ylimalkaisessa 
käsitysmielessä, vaan välittömästi tunnettuna, niinkuin vain kilvoituk- 
seen joutuneen ja sen puhtaasti voittaneen sielun ääni sanoo. Ken 
laulaa tämän mainitun Putron laulun, laulaa sen vakavalla sisäisellä 

liikutuksella, samoin kuin sitä varmaan kuulijakuntakin kuuntelee, 
niinkuin tiedetään tapahtuvan jotakin erikoista kuullessa, täysin 
äänettömässä hiljaisuudessa." 

Klemetti esittelee samasta kokoelmasta "vielä toisen erinomaisen 
sävellyksen, "Herra meidän Jumalamme," joka on ilmestynyt "Suomen 
Laulun" ohjelmistossakin." Sen yhteydessä Klemetti mainitsee profes- 
sori Homiliuksen, joka, kuten edellä on selvinnyt, oli urkujensoiton 
opettaja Pietarin konservatoriossa ja jota Putro kiittää saamistaan neu- 
voista Kirkkokäsikirjan Sävelmistönsä alkulauseessa. Klemetti kirjoit- 
taa: "Mooses Putron mainitaan olleen m.m. L. Homiliuksen oppilas 
Pietarissa. Kaikki kunnia Homiliukselle, hänethän on E. A. Hagfors 
"Lauluseppeleessään" aikoinaan Suomen silloiselle laulumaailmalle esi- 
tellyt, mutta kyllä täytyy sanoa, että myöskin Putrolle kunnia mainitun 
motetin tekijänä. Epäilen, olisiko Homilius itse sellaista hengen lentoa 
sepitteeseensä saanut kuin Putro. Meidän ei tietysti tällaistakaan tuo- 
tetta arvostellessa sovi takertua tekotyyliin, sehän on sen ajan 

tavanomainen. mutta kokonaisuudessa on sittenkin tuo 

"jokin", joka antaa sille sellaisen elämän, että motetti soi siltä kuin 
se ei voisi lakastua ollenkaan. Siinä on aatteellisuus, todellisen uskon 
ääni, sellaisen, joka ei hae yksilön kunniaa eikä mitään muuta pyydä, 
kuin laskea riemullisen näkemyksensä vapaasti sävelissä soimaan. Silti 
on kysymyksessä oleva motetti täysin taiteen hallitsema. — Kaiken 
kaikkiaan "Herra meidän Jumalamme" on tämän tekotyylin edusta- 
vimpia näytteitä, uskomaton inkeriläisen talonpojan tekemäksi ja kes- 
tää tyylin vaikka kuinka vaihdellessa pitkälle tulevaisuuteen."* 

Edelleen Heikki Klemetti: "Simo Korpelan sanoihin v. 1909 sävel- 
letty "Suuri olet Herra" on myöskin vapaasti lennokas motetti. Jo 
heti alkuaiheessa: "Maa, meri, taivas, kaikki, kaikk' on Herran" hän 
ilmentää näitten sanojen sisällyksen sävelinä, niinkuin vain itse raik- 
kaan suvipäivän tuulahdus aurinkoisena aamuna. — Erikoisesti Putron 
polyfoniset "piu moto" osat ovat vaivattomia, johtaen johdonmukai- 
sesti mahtaviin majesteetillisiin loppuihin." Näiden kolmen laulun lisäk- 
si kokoelmassa on laulu "Ristin juurella", jonka sanat perustuvat Lau- 
ri Stenbäckin runoon „Tytön rukous", ja viimeisenä "Siihen mun sie- 
luni luottaa", jonka sanat jälleen ovat Putron omat. — "Suomen Lau- 
lulla" on jo perustamisestaan saakka v. 1907 ollut kunniakas tehtävä 
juhlistaa laulullaan valtiopa iväjumalanpalveluksia entisessä Nikolain, sit- 
ten Suurkirkossa, nykyisessä Helsingin Tuomiokirkossa. Näissä juhlalli- 
sissa tilaisuuksissa, missä maan hallitus presidenttiä myöten, diplomaat- 
tikunta ym. kutsuvieraita on läsnä, Suomen Laulu on esittänyt Putron 
hengellisiä lauluja. Viipurissa v. 1937 pidetyillä Suomen yleisillä laulu- 



* Suomen Musiikkilehti 1938 n:o 3. 

juhlilla esitettiin maaherra Arvo Mannerin johdolla "Ole kanssamme 
Jeesus". Tämä laulu esitettiin myös presidentti Kyösti Kallion hauta- 
jaisissa joulukuussa 1940 Helsingin Suurkirkossa. Tämän koko Suomen 
kansaa koskettaneen surujuhlan ohjelma oli seuraava. 

Ole kanssamme, Jeesus. Säv. Mooses Putro. 
Johdantovuorolaulu. Säv. Jean Sibelius. 
Rauhaa kaipaan. Säv. Heikki Klemetti. 

Suomen Laulu Heikki Klemetin johdolla. 
Ruumiinsiunaus, arkkipiispa Erkki Kaila. 
Virsi 615 "Taivaassa, ratki taivaassa". (Virsi 1600-luvulta). 
Puhe, maaherra Eero Pehkonen. 
Jeesuksen muisto ihana. Keskiaikainen virsisävelmä. 

Helsingin Kaupunginorkesteri. Sellosoolo Yrjö Selin. 
Puhe, professori V. A. Koskenniemi. 

Matteuspassion loppukoraali "Me kyynelin sua muistelemme". Säv. Johan 
Sebastian Bach. 

Suomen Laulu ja Kaupunginorkesteri. 
Oi kallis Suomenmaa. Säv. Heikki Klemetti. 

Seurakunta, Suomen Laulu ja Kaupunginorkesteri. 
Liturgeina toimivat pastorit Väinö Forsman, A. Mikkonen ja J. Sinnemäki, 
urkurina Johan Sundberg. 

"Hengellisiä lauluja sekakuorolle" on siis ilmestynyt aikaisintaan 
v. 1910, Putron ollessa jo yli 60-vuotias. On kuvaavaa, että sekä 
hänen ensimmäinen kokoelmansa "Vanhaa ja uutta" että viimeinen 
ovat ilmestyneet säveltäjän omalla kustannuksella. Ei Mooses Putrolla 
sävellystyöstään liene ollut tuloja, tokkopa hän on saanut edes niiden 
painatuskustannuksia takaisin. Ei ollut silloin "Teostoa" tai sitä vas- 
taavaa laitosta säveltäjien oikeuksia puolustamassa, ei kulttuurirahas- 
toja. Leipätyö, urkurin ja opettajan työ on antanut hänelle vaatimat- 
toman, mutta varman toimeentulon. "Inkeri" lehden toimitustyöstä 
1885 — 1905 hän lienee saanut jonkinlaista korvausta. Lisäksi hänen 
kerrotaan antaneen myös yksityistunteja pianon, viulun ja urkujen 
soitossa. Kuten edellisestä lienee käynyt selville, ei "leipätyökään" 
suinkaan ollut vain sitä, vaan sydämen lämmöllä tehtyä kutsumustyötä. 
Mutta luovan sävellystyön hän on saanut tehdä niinä vapaahetkinä, 
jotka lehden toimittamiselta, kuorojen harjoittamiselta ja muilta sosiaa- 
lisilta tehtäviltä ovat jääneet, ehkä pääasiassa kesälomien aikana, joita 
niitäkään hän ei liene monien tehtävien vuoksi voinut pitää yhtä- 
jaksoisesti. 

Mooses Putron kuorolaulukokoelmien ym. sävellysteosten ilmesty- 
misten välillä kului pitkiä aikoja, kuten edellä olemme nähneet. Useim- 
mat sävellykset olivat varmaan kauan ennen painosta ilmestymistään 
olleet käsikirjoituksina tai monisteina. Monet sävellykset — kuten 
muidenkin säveltäjien — varmaan jäivätkin käsikirjoituksiksi. Tähän 
viittaa Heikki Klemettikin kirjoituksessaan. Anna Länkelän toimitta- 
man sarjan "Hengellisiä lauluja naiskuoroille" (kolmi- ja neliäänisiä) 

VII vihossa on "Rukous", joka alkaa sanoin "Tule kanssani Herra 
Jeesus" ja jonka säveltäjäksi on merkitty M. Ptr. (Putron yleisesti 
käyttämä nimimerkki). Sanat ovat Hilja Haahden. Mainittu Hilja 
Haahden runo (joka on nykyisessä virsikirjassamme n:o 516) on sit- 
temmin innoittanut muitakin säveltäjiä. Useimmiten sitä lauletaan 
Armas Maasalon sävelellä, mutta myös Heikki Klemetti on sen sävel- 
tänyt. 

Kansanvalistusseuran Nuottivaraston Sekaäänisten laulujen 113. 
vihkona ilmestyi v. 1931 Inkerin Liiton (Juuso Mustosen) toimitta- 
mana kokoelma "Inkerin lauluja", johon sisältyvät Putron laulut 
"Sinun tykösi, Herra", "Onko sun sielussas valo?", "Sydämen myrs- 
ky", "Hän lauloi" ja "Aalloilla" Nämä kaikki ovat ennen mainituissa 
raitt.yhd. Inkerin laulukokoelmissa, samoinkuin Mustosen toimittamaan 
kokoelmaan sisältyvät M. Suden "Raittiuslaulu", J. Pentikäisen "Tou- 
kokuun laulu" ja "Saaristopolska". Uudempia lauluja tässä v. 1931 
ilmestyneessä kokoelmassa onkin — kuten ymmärrettävää — vain pari: 
E. Sunin v. 1917 säveltämä "Nuorukaiselle" ja Juuso Mustosen inkeri- 
läisen häälaulun sovitus "Morsiamen lähtö". 

"Nouse Inkeri" on se Putron laulu, jota yhä uudelleen on julkaistu. 
Uusimaa-lehden 35. n:ossa v. 1903 se ilmestyi nuotteineen "Nouse 
kansani" muodossa. Se on ilmestynyt useissa suomalaisissa laulukokoel- 
missa, se on käännetty viroksi (Antti Seppänen, "Inkeri" aikakauslehti 
v. 1926, sivu 136) ja unkariksi (Jozef Miklos, Heimolaisten laulukirja 
1935, Helsinki). Inkerin Liitto julkaisi v. 1924 "Nouse Inkerin" seka- 
kuoronuotit. Ne on julkaistu myös "Suomalaisessa Inkerissä" v. 1933. 
Inkeriläisten yhdistyksen toimesta Putron laulut "Nouse Inkeri" ja 
"Aalloilla" ilmestyivät v. 1959 äänilevynäkin, joka aikoja sitten on 
loppuunmyyty. Uusi levy on ilmestynyt v. 1969. 

Tiedossamme olevat Putron sävellykset ovat siis olleet enimmäkseen 
kuorolauluja, lisäksi Kirkkokäsikirjan Sävelmistössä urkusäestyksiä. 
Monet muutkin säveltäjät ovat pääasiassa pitäytyneet ihmisäänille tar- 
koitettuun n.s. vokaalimusiikkiin. Kuorolaulua Putro joutui käytän- 
nössä johtamaan ja sille hän jo senkin vuoksi ensi sijassa sävelsi. Useat 
hänen kuorolaulunsa ovat kuitenkin sen luontoisia," että sovittamalla 
niihin pianosäestyksen ne hyvin soveltuvat esitettäviksi yksinlauluina- 
kin, kuten niitä on esitettykin. 

V Juhlahetkiä 



Monet Mooses Putron nuoruudenunelmat — niinkuin meidän ihmis- 
ten yleensä — lienevät jääneet toteutumatta, monet suunnitellut ja 
alulle pannut työt jääneet kesken, suruja ja vaikeuksia on ollut hänen- 
kin tiellään. Mutta hänen muistosanojensa kirjoittaja — johon myö- 
hemmin palaamme — lienee kuitenkin oikeassa sanoessaan, että Putro 

ihmisenä oli "niitä harvoja onnellisia, joille eheän, 

läpeensä rehellisen ja hienon luonteensa tenholla on sallittu valloittaa 
kaikkien niiden rakkaus ja kunnioitus, joiden kanssa hän joutui 
yhteen." Kirjoittajan sanontaa käyttäen tämä onnellisuus "on sallittu" 
vain harvoille. Epäilemättä Putro olikin ainakin osittain saanut jo 
synny inlah janaan hienon luonteensa, jota hänen ulkomuotonsakin ku- 
vasti — kun taas monet vähemmän onnelliset saavat taakakseen rik- 
kinäisen, vaikean, sopeutumattoman luonteen — ja useimmat jotakin 
siltä väliltä. Mutta toisaalta siitä rauhasta, mikä hänen olemuksestaan 
heijastui, olisi saattanut myös sanoa vanhan laulun säkein: "se taiste- 
lujen on tuoma, sit ilmaiseksi ei saa." Siinä ulkonaisten olosuhteiden 
yhteen takomassa piirissä, minkä Inkerin ja Pietarin suomalaiset muo- 
dostivat, Putro joka tapauksessa sai osakseen kunnioitusta ja rakkautta, 
joka esiintyi sekä arkioloissa että juhlahetkinä. 

Kolppanan seminaarin ensimmäisen vuosikurssin oppilaana Putro 
oli vanhimpia Inkerin kansan omasta keskuudesta nousseita kulttuuri- 
henkilöitä. Niinpä hän jo sangen nuorena joutui harvinaisen kunnian- 
osoituksen kohteeksi. Tästä kertoo Pietarin Viikko-Sanomat: (18. 6. 
1882 n:o 25): 

Viime sunnuntaina 13. p.t.k. vietettiin Hietamäellä Toikan talossa juhlaa 
ensimmäisen Inkerinmaalaisen tiedemiehen maisteri P. Jamalaisen ja ensimmäisen 
taidemiehen, vapaa taiteilia M. Putrosen kunniaksi. Osanottajia oli kosolta, 
enimmäkseen kansakoulun opettajia perheineen, talonpoikia ja muutamia yli- 
oppilaita. Sali oli sievästi koristettu — kukkakiehkuroilla ja talon ulko- 
puoli lipuilla. Eri seinillä, kukkaseppelen sisällä, nähtiin kunniavieraiden nimi- 
kirjaimet "P. J." ja "M. P." kukista laitetut. Kun kunniavieraat saapuivat, 
kannettiin heitä vuorostaan tuolilla sisään, sotamusiikin puhaltaessa. — — — 

Opettaja A. Ruotsi piti puheen maisterille, opettaja P. Toikka vapaatai- 

teilialle. Opettaja P. Räikkönen luki juhlaa varten laittamansa runon. 

Maisteri Jamalainen piti puheen insänmaalle, jossa huomautti, että suomalaisten, 
suomalaisina pysyäkseen, täytyy henkisissä pyrinnöissä välttämättÖmästi pysytellä 
yksissä Suomen kanssa. — — — Innokas "eläköön" kajahti salissa ja torvi- 
soittokunta puhalsi "Maamme", johon koko seura, samoinkuin "Keisari-hymniin- 
kin", yhtyi laulullaan. " 

Lehden seuraavan numeron etusivulla on julkaistu mainittu Paavo 
Räikkösen juhlaruno. Sen ensimmäinen osa, Kalevalan mittaa, kertoo 
Tieteen ja Taiteen hengetärten keskustelusta. Toinen osa on loppu- 
soinnullista ja kertoo kevään saapumisesta Inkeriin: 

"Oli seasta Inkerin kansankin, 
sen syvistä riveistä vielä, 
jo ensi-sanoma saapunut, 
ett' kevät koittavi siellä. 

Ja terve Teille, te sankarit 
tään pienen juhlallisuuden, 
te esikoiset Inkerinmaan, 
sen riennon alkajat uuden! 

Sois Herra, että kunniaa 
te maallemme voisitte tuottaa, 
ja kansa Inkerin rientoihin 
vois uusihin vahvasti luottaa! 



Ehkäpä eräänä sysäyksenä tämän juhlan viettämiseen oli ollut se, 
että hiukan aikaisemmin samana vuonna koko Suomen kansa oli juh- 
linut Elias Lönnrotin 80-vuotissyntymäpäivää, ja Inkerin suomalaiset 
olivat erinomaisen tehokkaasti yhtyneet tähän juhlintaan. Pietarin 
Viikko-Sanomien saman vuoden huhtik. 9. p:n numerossa (15) ker- 
rotaan, että Pietarissa eräässä ravintolassa pidettyyn juhlaan oli ko- 
koontunut lähes 300 henkeä. Salin pääseinäfie oli kiinnitetty lippujen 
ympäröimä Suomen vaakunakilpi, sen alapuolelle Lönnrotin kukkien 
ympäröimä rintakuva. Ensiksi kuvernementinsihteeri Fagerlund esitti 
maljan H. M. Keisarille ja torvisoittokunta puhalsi keisarihymnin. 
Rovasti öhquist puheessaan kuvasi Lönnrotin elämäntyötä ja pastori 
Snellman piti puheen isänmaalle ja "musikki direhtöri Putro lausui 
sepittämänsä runon Suomen Runottarelle, joka etempänä lehdessä on 
luettavana." Nämä puheet pidettiin suomeksi, mutta lisäksi "piti hra 
Golovin vielä kauniin venäjänkielisen puheen suomalaisuudesta" ja 
"liitti siihen "tilaisuutta varten sepittämänsä venäjänkielisen runon, 

joka myöskin painettuna jaettiin vieraille." "Sen jälkeen puhui 

Virolaisen seuran esimies hra Luick Lönnrotin suurista ansioista viron- 
kielellä." Elias Lönnrotille lähetettiin juhlasta sähkösanoma. — Mai- 
nittakoon, että Pietarin suomalaisten Lönnrotin juhliminen ei suinkaan 
supistunut tähän. Helsingissä juhlapäivänä "Pietarin 1 suomalaisten puo- 
lesta jätti professori A. E. Ahlquist erinomaisen kauniin laakeriseppe- 
leen hopeasta "Suomalaisilta Pietarissa 9. 4. 1802—9. 4. 1882", sekä 
adressin, jossa oli kymmenittäin nimiä." (Tämä suurikokoinen, Pietarin 
suomalaisten hopeaseppien erinomaisen taidokkaasti valmistama todella 
upea lahja oli joitakin vuosia sitten Suomen Kansallismuseossa näyt- 
teillä.) — Mooses Putron juhlaruno — samoinkuin Paavo Räikkösen 
edellä mainittu — noudattaa vielä nytkin käytettyä juhlarunojen kaa- 
vaa eri runomittaa edustavine osineen, joita Putron runossa oli neljä. 
Ensimmäinen kuvaa kansanrunon hiljaista elämää Suomen salomailla, 
toinen — heksametrinen — Suomessa riehuneita sodan myrskyjä, joi- 

hin runolaulukin oli hukkua, kolmas, yksinkertainen ja vaatimaton 
asultaan, Lönnrotin elämäntyötä, neljäs, komealta kajahtava, Kalevalan 
ja samalla myös Suomen mainetta maailmalla. 

V. 1897, jolloin Mooses Putro tuli olleeksi 25 vuotta Pietarin suo- 
malaisen seurakunnan urkurina ja opettajana, hänen työtään juhlittiin 
monin tavoin. Papiston, kirkkoraadin ja kirkkovaltuuston puolesta 
puhui pääkirkkoherra Adolf Hakkarainen, opettajiston puolesta ylem- 
män kirkkokoulun opettaja ja johtaja A. F. Silen, Kolppanan seminaa- 
rin tervehdyksen toi johtaja Pietari Toikka; Putron oma, Pietarin 
Suomalainen Lauluseura ja Alku-raittiusseuran Laulukunta esittivät 
niinikään tervehdyksensä, koululapset lauloivat, kukkia ja sähkeitä tuli 
läheltä ja kaukaa. 

Mooses Putron täyttäessä 60 vuotta v. 1908 hänen elämäntyönsä 
kaari oli korkeimmillaan, ja juhlinta muodostui sen mukaiseksi. Putron 
miniän ja pojantyttären kodissa säilytetään hänen silloin saamaansa 
kansalaisadressia, jossa lausutaan m.m.: 

Laajalla seurakuntamme keskuudessa elää kiitollisuus elämäntyötänne kohtaan. 
Olettehan aina kulkenut suoraan tietänne eteenpäin palvellen hyvää, kaunista 
ja oikeaa. Olette kaikissa harrastuksissanne asettaneet päämaalinne korkealle se- 
kä säveltäjänä ja runoilijana luoden taiteeseen katomattomia helmiä, että julkisen 
sanan palvelijana arvokkaalla tavalla vaikeissa oloissa ainoan täkäläisen suoma- 
laisen sanomalehden toimittajana, ja etenkin olette taiteellisella soitollanne ja 
lauluseuranne arvokkailla esityksillä uupumatta kaunistaneet ja tehneet juhlalli- 
seksi yhteiset jumalanpalveluksemme." 

Adressin allekirjoittajat (joita on toistasataa) lausuvat lopuksi, että 
heidän kauttaan "laaja kansalaisparvi" lausuu kiitoksensa. Nimet ovat 
aakkosjärjestyksessä. Ehkä on syytä painattaa ne tähän. Entiset Pie- 
tarin suomalaiset tuntenevat ne lähes kaikki, vaikka meidän on tähän 
mahdotonta liittää heistä mitään henkilötietoja. 

E. Aalto. A. Angerkoski. I. W. Alenius. Th. Bruun. S. Brunström. T. Friman. 
J. Gustafsson. Adolf Hakkarainen. G. J. Halonen. S. Haatainen.. A. Herttuai- 
nen. Otto Hellfors. J. Hellfors. F. Heyno. A. Hietanen. P. Hirvonen. A. E. 
Hollming. Antti Hyvärinen. J. U. Hätinen. Olli Hämäläinen. A. Hökker. J. 
Iivanainen. P. Ilmasti. E. Ikonen. K. Ikonen. J. Immonen. J. ja E. Jaakki- 
mainen. O. Jantunen. Alma Juutilainen. J. Julku. L. Kaipanen. K. Kaipainen. 
W. Kaipainen. E. Kaipainen. P. Karttunen. J. Karttunen. A. Kilpeläinen. 
M. Kilpeläinen. Pekka Komonen. K. Komonen. W. Korvenheimo. A. Kutvonen. 
J. Keinänen. A. Kuikka. E. Kärkkäinen. A. Koiranen. A. Krassulin. A. Laakko- 
nen. P. Larinen. R. Lappalainen. J. E. Lemblem. Anton Lindeberg. A. Lintunen. 
I. Lindstedt. A. Malm. P. Makkonen. J. Miinalainen. I. Mutanen. A. Nokka. 
Nordquist. K. Nyman. H. Nykänen. M. Pallas. E. Pakarinen. N. Paulsson. 
J. Parviainen. K. Parkkinen. J. Pakarinen. Jon. Peusa. J. Pellikka. J. Penti- 
käinen. Väinö Piispanen. Lyyli Porvali. J. Puolakkainen. S. Putro. T. Polvinen. 
A. Pärssinen. E. Repo. Pekka Räikkönen. J. Saarinen. Siiri Saarinen. E. Sand- 
man. Ida Saren. A. Sistonen. A. Siitonen. K. Siitonen. M. Siitonen. I. Siitonen. 
A. Sokka. M. Soittonen. O. Soikkeli. K. Suominen. P. Sidensnöre. Suokas. 

A. Taivalant. A. Taipale. W. Taivalant. A. Taivainen. M. Repo. M. Tiainen. 
Frans Tiainen. E. Torvi. L. Uimonen. E. Ulvinen. R. Walden. L. G. Wassberg. 
H. Weckman. A. Wirkki. H. Vigström. A. Willgren. M. Virolainen. O. Äberg. 
O. Ahlman. R. Roine. J. Kajander. Hessel. 

Adressi ja allekirjoitukset on tekstattu samalla käsialalla. Nimet 
kerättiin kai erillisille listoille, joista ne sitten tekstattiin adressiin, 
pari kolme myöhästynyttä nimeä muiden jälkeen. Adressi ojennettiin 
hopeamonogrammin koristamassa pehmeässä nahkasalkussa. Salkussa 
oli lompakko, joka sisälsi rahalahjan. — Suomalainen Hyväntekeväi- 
syysseura jätti puheenjohtajansa vapaaherra Th. Bruunin johdolla oman 
adressinsa, jonka runomittaisessa tekstissä kiitetään Putroa seuran 
perustajajäsenenä ja toimellisimpana Toimikunnan jäsenenä (Toimi- 
kunta merkitsi silloin samaa kuin nykyään seuran johtokunta). Alle- 
kirjoittajia oli 18, useimmat samoja kuin edellämainitussa kansalais- 
adressissa. 

Aamulla klo 7 oli jo Putron oma kuoro käynyt laulutervehdyksellä 
ja jättänyt muistolahjansa. Kirkon ja koulujen puolesta kävi runsas- 
lukuinen lähetystö kirkkoherra Adolf Hakkaraisen johdolla. Lisäksi 
kävivät orpokodin hoidokkien, Putron entisten oppilaiden ym. lähe- 
tystöt, ja joukko yksityisiä onnittelijoita. Lukuisia sähkösanomaterveh- 
dyksiä tuli niin omasta maasta kuin Suomestakin. 

(En malta olla lisäämättä, että Suomesta tuli muutakin kuin sähkösanomia: 
tyypillisiä suomalaisia omenaleivoksia. Ne olivat niin suuri ilon aihe, että 
niitä näytettiin ympäri rasiassaan, tarjoamatta niitä, sillä eivät ne olisi suurelle 
vierasjoukolle riittäneetkään. Eiväthän ne minusta juuri miltään näyttäneet 
Pietarin konditoriatuotteiden rinnalla, mutta ymmärsin silti täydellisesti niiden 
arvon: olivathan ne Suomesta. Tällaisin kokemuksin opin jo lapsena, että 
esineitäkään ei pidä arvostella yksin niiden ulkonaisten ominaisuuksien, vaan 
pikemmin niihin sisältyvien henkisten arvojen perusteella). 

Huomaavaiset aikuiset olivat pitäneet huolta siitä, että Putro sai 
onnittelut myös silloisilta oppilailtaan, sillä emmehän me pienet 7 — 10 
vuotiaat olisi itse siihen kyenneet. En valitettavasti muista, kuka oli 
sepittänyt Putrolle oppilaiden puolesta esitettävän runon. Joka tapauk- 
sessa tämän kirjoittaja sai kunnian lausua sen kouluh oppilaiden läsnä- 
ollessa ja ojentaa runon kauniisti tekstatun ja koristellun kappaleen 
rakkaalle opettajallemme. Runon käsikirjoitus on minulla vieläkin 
tallella. Runossa on yhdeksän säkeistöä, joista tässä näytteeksi pari. 

On meille kirkkaan päivänpaisteen tuonut 

Sun kasvos kirkkahat ja leppeät, 

Myös meille monen jalon aatteen suonut 

on sanas vakuuttavat, lempeät. 

Kuin isä innolla Sä uutteralla 

meill opin aarreaitat aukaisit. 

Sanalla vakavalla, sopuisalla 

myös harhatemput meidän lopetit. 

Tuhannet lapset luki lailla meidän 

Sun luonas, rakkauttas nauttien. 

On kallis vilja sydämissä heidän, 

mut Sinä siihen kylvit siemenen. — — — " 

Sain sitten parin muun lapsen kanssa olla mukana Putron kodissa 
pidetyissä juhlallisuuksissa, jotka väentungoksineen ja kukkien pal- 
jouksineen ovat elävästi jääneet mieleeni. 

Pietarin suomalaiset lehdet "Inkeri" ja "Neva" kertoivat Mooses 
Putron merkkipäivästä ja sen juhlinnasta. "Inkeri" lehden yksityis- 
kohtaisen selostuksen lopussa sanotaan m.m.: 

"Kaikkia lähetystöjä ja onnitteluryhmiä juhlan sankari kiitti vastaten nöyrällä, 
vaatimattomalla tavallaan niihin kunnianosoituksiin, jotka hänen osakseen tulivat." 

"Neva" lehden yleisönosastoon Putro itse on jättänyt seuraavan 
"Kiitoksen": 

"Kun en ole tilaisuudessa yksityisesti ja erikseen lausua kiitollisuuttani kai- 
kille niille nuorille ja vanhoille ystävilleni, entisille ja nykyisille oppilailleni ja 
heidän vanhemmilleen, niille lukuisille arvoisille kansalaisille, niille yhdistyksille 
ja laitoksille, jotka ovat onnitteluillansa ja tervehdyksillään sekä muistolahjoilla 
ja muilla lämpimän ystävyyden osoituksilla läheltä ja kaukaa muistaneet minua 
vanhuusiän rajalle astuessani, teen sen täten yhteisesti yleisen äänenkannatta- 
jamme välityksellä. 

Kiitos, sydämellinen kiitos kaikesta siitä paljosta rakkaudesta, siitä ylen 
suuresta ja suosiollisesta huomaavaisuudesta, mitä minulle on tänä merkki- 
päivänäni — 60:tta ikävuotta täyttäessäni — osoitettu yli kaiken, mahdollisim- 
man tarkkaankin lukuun otetun ansioni. Kiitos! 

Pietarissa 18 .p. lokakuuta 1908. 

M. Putro." 

Jo neljän vuoden kuluttua tuli jälleen tilaisuus juhlia M. Putroa. 
V. 1912 oli näet kulunut 40 vuotta Pietarin Suomalaisen Lauluseuran 
perustamisesta. Adressit oli osoitettu sekä Lauluseuralle että "sen 
kunnianarvoiselle johtajalle". Raittiusyhdistys Inkerin adressissa sano- 
taan m.m.: 

"Raittiusyhdistys Inkeri on myöskin suuressa kiitollisuudenvelassa Pietarin 
Suomalaiselle Lauluseuralle ja erittäinkin sen väsymättömälle johtajalle opettaja 
M. Putrolle, kaikesta siitä avusta, jota yhdistys on saanut osakseen varsinkin 
laulujuhlia toimeenpannessaan. Inkeriläisten laulujuhlien syntysanathan on juuri 
opettaja M. Putro lausunut, ja on hän aina ottanut tehokkaasti osaa niiden 
toimeenpanemiseen erittäinkin säveltäjänä ja laulunjohtajana. Samoin lauluseura 
ottaen osaa ohjelman suoritukseen on melkoisessa määrässä edistänyt juhlien on- 
nistumista. — — — " 

Adressi on päivätty 22. 4. 1912 ja sen ovat allekirjoittaneet johto- 
kunnan jäsenet T. Hirvonen, A. Haltsonen, A. Pöllä, J. Parkkinen, 
A. Hämäläinen ja J. Susi. 

Upea-asuinen ja kauniisti tekstattu on adressi "Pietarin Suomalaiselle 
Lauluseuralle ja sen uupumattoman uutteralle johtajalle op. Mooses 
Putrolle, Suomen laulun sitkeälle esitaistelijalle Pietarissa ja Inkerin- 
maalla. Kaunista elämäntyötänne kunnioittavalta "Alku" Raittiusyhdis- 
tyksen laulukunnalta." Adressiin liittyy kaksi runosäkeistöä. 

Samat, yhteiseksi hyväksi uurastavat ja siihen pystyvät henkilöt 
joutuivat Pietarissakin toimimaan monissa luottamustehtävissä. Opet- 
taja Aatu Haltsonen, joka edellisessä adressissa esiintyy Raittiusyhdis- 
tys Inkerin johtokunnan jäsenenä (hän oli ollut yhdistyksen eri teh- 
tävissä v:sta 1898 lähtien), oli "Alku" raittiusyhdistyksen sihteeri 
v:stä 1903 ja v:sta 1911 sen puheenjohtaja. 

Lokakuussa 1918 Putro täytti 70 vuotta, mutta vallankumousmyrs- 
kyn raivotessa tämä merkkipäivä varmaaan vietettiin hiljaisuudessa, 
pelon vallassa odotellen, mitä lähiajat toisivat tullessaan. 

Edellä selostamamme merkkipäivät eivät suinkaan olleet ainoita 
juhlahetkiä Mooses Putron elämässä. Juhlahetkiä olivat suuret yleis- 
inkeriläiset laulujuhlat, Kolppanan seminaarin juhlat, monet muut tilai- 
suudet, joita Putron Lauluseura oli juhlistamassa. Mutta juhlahetkiä, 
vieläkin lämpimämpiä, olivat varmaankin ne hetket, jotka Putro sai 
viettää kesäisin perheensä, sukunsa ja lähiystäviensä parissa joko 
Taipalsaaren kesäkodissaan tai lapsuudenkodissaan Tuutarissa. Juhla- 
hetkiä olivat varmaan nekin, jolloin innoitus syttyi ja sanat ja sävelet 
alkoivat muotoutua uudeksi ylistyslauluksi, rukoukseksi tai muuksi 
sydäntä koskettavaksi sävelteokseksi — joskin sitten oli vielä paljon 
arkista ja vaivalloista työtä, ennenkuin teos oli valmis. Ja monia syviä 
juhlahetkiä Putro varmaan koki kirkossa urkujen ääressä sunnuntaisin 
ja muina kirkkopyhinä, saadessaan sillä kielellä, jota hän niin hyvin 
osasi, sävelten kielellä, tulkita sydämensä vakaumusta ja julistaa 
Jumalan kunniaa. 



VI Mainen matka päättyy 

V. 1913 juhlittiin Kolppanan seminaarin 50-vuotismuistoa ja pidet- 
tiin kuudennet ja viimeisiksi jääneet yleisinkeriläiset laulujuhlat. Nämä 
olivat viimeiset suuret juhlat niin Inkerin kansan kuin Mooses Putron 
elämässä. Seuraavana vuonna puhkesi ensimmäinen maailmansota. 
Inkerin kansan kohtalossa se tuntui alusta asti raskaana, sillä lukuisat 
nuoret miehet joutuivat lähtemään kaukaisille rintamanosille kärsimään 
ja kaatumaan. Kuten vanha inkeriläinen vaimo sanoi tämän kirjoitta- 
jalle ollessani kesällä 1917 Järvisaaren Mujan kylässä: "Ukkosen jyri- 
niää viel varajaat, a sinne heit viijää soan täriniää." 

Pietarin suomalaisten keskuudessa tilanne ei aluksi muuttunut kovin 
paljon, sillä suuri osa heistä oli Suomen alamaisia, "passilla eläviä". 
Kirkko, koulu, yhdistykset jatkoivat toimintaansa suunnilleen entiseen 
tapaan. Poliittisiin levottomuuksiin oli totuttu ainakin jo v:sta 1905 
lähtien, ja paljon sitä ennenkin. 

Maaliskuun vallankumous 1917 muutti tilanteen. Aluksi siihen suh- 
tauduttiin — ei vain Pietarissa ja Inkerinmaalla, vaan Suomessakin — 
miltei sinisilmäisen toivorikkaasti. Keisari oli luopunut kruunustaan, 
nyt koittaisivat vapaammat ajat, saataisiin parlamentaarinen hallitus. 
Pian kuitenkin selvisi, kuten Leninin annetaan lausua neuvostoliittolai- 
sessa näytelmässä ("Ihminen ja kivääri" kirj. Pogodin), että "vallan- 
kumousta ei voi tarjota lautaselta." Alkoi vuosikausia kestänyt eri 
suuntien välinen taistelu ja sisällissota kaikkine järkyttävine seurauk- 
sineen. 

Osa Pietarin suomalaisia aavisti, mitä oli tulossa, ja pääsi ajoissa 
siirtymään Suomen puolelle. Mutta ne, jotka, kuten Putrot, olivat 
vuosikymmenien kuluessa kiintyneet Pietarin suomalaiseen ympäris- 
töönsä, eivät sitä mielellään jättäneet. Aluksihan vielä yleisesti luultiin 
kaiken olevan ohimenevää. Sen jälkeen kun Suomen ja Venäjän välille 
^vntyi sotatila ja aina Tarton rauhan solmiamiseen saakka v. 1920 
Suomeen pääsy muuttui erittäin vaikeaksi. Punaisen Ristin välityksellä 
pääsivät jotkut siirtymään, toiset, varsinkin nuoremmat, seikkailivat 
vaarallisia teitä rajan yli. 

Myöhemmin, kun rauha oli solmittu ja Pietariin perustettu Suomen 
konsulaatti, tuli muutto Suomeen helpommaksi, ja joukoittain Pietarin 
suomalaisia siirtyi Suomeen. Yli 60-vuotiaat, varsinkin jos heillä oli 
sukulaisia Suomessa, saivat yleensä helposti muuttoluvan. 

Mutta nyt elettiin vuotta 1919. Pietarissa ja koko Venäjällä vallitsi 
kaaos. Tsaarivalta oli kukistunut, uusi neuvostovalta kamppaili alku- 
vaikeuksissaan. Pietarissa, yli kaksimiljoonaisessa suurkaupungissa val- 
litsi nälkä ja kurjuus. Ihmisiä kuoli joukoittain puutteeseen ja tauteihin. 

Pietarin suomalaisten seurakunnallinen elämä oli suurissa vaikeuk- 
sissa. Papit olivat paenneet Suomeen. Mooses Putro ja hänen veljensä 
Sakari Putro hoitivat seurakunnan asioita, toimivat pappeina, lukka- 
reina, kirkonpalvelijoina, itsekin nälän ja kärsimysten uuvuttamina. 
Pietarin suomalainen sanomalehtimies, joka niihin aikoihin oli Viipu- 
rissa, kirjoitti sikäläiseen lehteen Mooses Putrosta muistokirjoituksen, 
johon myöhemmin palaamme. Hän kertoo siinä: "Suomalaiset" (s.o. 
Suomesta tulleet) "kommunistit syrjäyttivät hänet" (Mooses Putron) 
"koulusta omien ehdokkaittensa tieltä. Viime aikoina sai tämä kan- 
sansa palveluksessa harmaantunut vanhus nähdä nälkää ja puutettakin." 

Lopullisesti ei ole saatu selville, miten Mooses Putron maallinen 
matka päättyi. Hänen viimeisistä vaiheistaan kerrotuissa tiedoissa on 

ristiriitaisuuksia, joihin tässä ei ole syytä puuttua. Hänen kuolemansa 
jälkeen kirjoitetut muistokirjoitukset, hänen sukulaistensa ja tuttaviensa 
muistelmat tekevät selviksi eräät tosiasiat, mutta jättävät paljon luul- 
tavasti ikuiseen hämärään. Emme edes tiedä, missä hänen tomumajansa 
lepää. 

Oli marraskuun 24. päivä v. 1919. Mooses Putro oli lähtenyt siu- 
naamaan haudan lepoon erästä seurakunnan jäsentä. Pietarin suoma- 
laiset haudattiin yleensä Pietarin eteläosassa olevaan Mitrofanian hau- 
tausmaahan, jossa oli laaja luterilainen osasto. Haastattelemieni Pieta- 
rin suomalaisten muistaman mukaan tässä mainittu hautaus tapahtui 
kuitenkin Pietarin pohjoisessa laidassa olevalla Uspenskin hautaus- 
maalla. Kerrotaan myös, että hänen näistä hautajaisista piti mennä 
toisiin hautajaisiin tai että hänen ainakin piti tavata toisia suomalaisia 
niiden jälkeen. Toisten kertomusten mukaan hän erosi saattamassa 
olleista vainajan omaisista mennäkseen oikotietä kotiinsa. Joka tapauk- 
sessa tältä matkalta, suorittamasta viimeistä pyhää palvelusta seura- 
kuntansa jäsenelle, hän ei palannut. Hänen iäkäs puolisonsa ja hänen 
veljensä tekivät kaikkensa saadakseen selville, mitä hänelle oli tapah- 
tunut. Silloin Pietarissa olleet suomalaiset kertovat, että koko Pietarin 
suomalainen väestö häivytettiin ottamaan selvää hänen kohtalostaan. 
Tapaus herätti suurta huomiota, olihan hän mitä suurimmassa määrin 
keskeinen ja rakastettu henkilö. Mitään ei kuitenkaan saatu selville. 
Monia arveluita on esitetty. Oli marraskuun loppu, haudoilla oli koleaa. 
Putrolla oli yllään parempina aikoina hankittu hyvä turkki, joka silloi- 
sissa oloissa merkitsi melkoista omaisuutta. Ehkä hän oli joutunut 
ryöstön uhriksi. Ehkä hän oli saanut äkillisen sairauskohtauksen. Hä- 
nen kerrotaan tosin viimeiseen saakka olleen sekä henkisesti että ruu- 
miillisesti erinomaisissa voimissa. Mutta hän oli kuitenkin jo 71- 
vuotias, ja ankarat ajat olivat varmaan kuluttaneet hänen terveyttään. 
Ehkä hänet oli vainajana ryöstetty ja ruumis kätketty. Miljoona- 
kaupungissa voi rauhankin aikana sattua kaikenlaista, saatikka Pieta- 
rissa v. 1919.* 



* Kun inkeriJäisten kesäjuhlassa Turussa v. 1968 oJin pitänyt esiteJmän Mooses 
Putrosta, tuJi Turun opettajakorkeakoulun rehtori, teojogian tohtori OJavi 
Lähteenmäki puristamaan kättäni ja Jausui kauniit, Johduttavat sanat: "Ehkä 
JumaJa otti hänet suoraan Juokseen, kuten Raamatun Mooseksen." Vanha 
Testamentti kertoo, että Mooses — kuten hänen myöhäinen kaimansakin — 
säiJytti hengen ja ruumiin voimansa Joppuun saakka. 

"Ja Herran paJveJija Mooses kuoJi sieJJä Moabin maassa, Herran sanan 
jäjkeen. Ja hän hautasi hänet Jaaksoon Moabin maahan, vastapäätä Beet- 
Peoria, mutta ei kukaan oJe saanut tietää hänen hautaansa tähän päivään 
asti." Kansansa uupumattomana paJveJijana ja luottamuksessa Jumalaansa Moo- 
ses Putro muistutti suurta edeltäjäänsä, mutta kun Vanhan Testamentin 
Mooses enemmänkin edusti lain ankaruutta, oli Mooses Putroa lähempänä 
evankeliumin lempeys. 

Hänen veljensä Sakari Putro jatkoi yksin hänen työtään vielä toista- 
kymmentä vuotta, aina vuoteen 1931 saakka, jolloin hän kesäk. 9. 
päivänä kuoli syöpään. Hän asui suomalaisessa kirkkokartanossa ja 
hoiti seurakunnan asioita. Pari kertaa hän sai käydä Suomessa sukulai- 
siaan ja ystäviään tervehtimässä. Hän olisi hyvin näillä matkoillaan 
voinut jäädäkin Suomeen, ja häntä kehote ttiinkin jäämään. Hän oli 
naimaton, joten perhekään ei häntä sitonut. Mutta hän palasi takaisin, 
hän halusi palvella suomalaista heimoaan viimeiseen saakka. Hänet 
haudattiin — rovasti Laurikkalan siunaamana — kotipitäjänsä Tuuta- 
rin hautausmaahan. 

Sakari Putro kirjoitti Suomessa oleville sukulaisilleen sukuselvityk- 
sen Putrojen suvusta. Olen saanut nähdä sen Mooses Putron pojan 
lesken ja tyttären kodissa. Siinä on Mooses Putron kuolinpäiväksi mer- 
kitty marraskuun 24. päivä 1919 ja sen viereen sulkumerkkeihin kir- 
joitettu: "( kadonnut)". Siinä on kaikki, mitä varmasti tiedämme. 

Kaksi kuukautta Putron kuoleman jälkeen, tammikuun 29. päivänä 
1920 oli Viipurissa ilmestyvässä "Karjalan Aamulehdessä" nimimerkki 
Aapo W:n muistokirjoitus hänestä. Nimimerkin takana on "Neva" 
lehden entinen toimittaja, lahjakas inkeriläinen sanomalehtimies ja 
opettaja Aapo Wesikko. Kirjoitus loppuu seuraaviin sanoihin: 

"Ihmisenä oli vainaja niitä harvoja onnellisia, joille tyynen, vaatimattoman, 
eheän, läpeensä rehellisen ja hienon luonteensa tenholla on sallittu valloittaa 
kaikkien niiden rakkaus ja kunnioitus, joiden kanssa hän joutui yhteen. Vanhan 
polven miehenä säilytti hän lapsuutensa uskon jumalaansa. Mutta vieras kai- 
kelle tuomitsemiselle ymmärsi hän antaa arvon uudenkin ajan aatteille. Siksi 
kestivät hänen suhteensa nuorempaan, radikaaliseen ja kumousmieliseen opetta- 
japolveen Inkerissä rikkomattomina ja herttaisina loppuun asti. Hänen muis- 
tonsa tulee kauan säilymään inkeriläisten keskuudessa ja Inkerin sivistyshisto- 
riassa tulee Mooses Putron nimellä olemaan pysyvä kunniapaikka niin kauan 
kuin tämän kovaosaisen kansan elonpäiviä riittää." 

Näihin sanoihin ei ole paljoa lisäämistä. Vain tämä. Mooses Putron 
elämä sammui viisikymmentä vuotta sitten. Mutta eikö hänen hen- 
kensä edelleenkin tunnu elävän keskuudessamme? Eikö se ole aina 
mukana, kun laulamme kaunista kansallishymniämme "Nouse Inkeriä"? 
Tämä laulu syntyi silloin, kun toivo heräsi Inkerin lasten sydämissä. 
Taivas peittyi sitten yhä synkempiin pilviin. Entistä Inkeriä ei enää 
ole. Mutta se, mitä tämä pieni kansansirpale, jonka jylhänä kohtalona 
oli asua alueella, joka oli liian kallisarvoinen, liian tärkeä meren yhtey- 
teen pyrkivälle satamiljoonaiselle kansalle, — niin, mitä tämä merkil- 
linen pieni kansansirpale henkisellä alalla on saanut aikaan, se tulee 
kautta aikojen säilymään historian lehdillä. Meillä nykyisillä inkeri- 
läisillä, asuimmepa missä tahansa, on kalliina velvollisuutenamme vaalia 
ja kartuttaa Inkeri-tietoutta, tehdä työtä, kuten Mooses Putro laulus- 
saan kehottaa. Silloin se paras, mikä Inkerin kansan olemuksessa oli 
ja on, ja mitä Mooses Putro niin kokonaisesti ja kauniisti edusti, ei 
koskaan kuole. 

Lähdeluettelo 



Luettelossa on noudatettu suurin piirtein ajanluvanmukaista järjestystä, koska 
aakkosellinen järjestys näytti vähemmän tarkoituksenmukaiselta. 

Mooses Putron sävellykset. 

Luku "Mooses Putro säveltäjänä ja kuoronjohtajana" sisältää tietoja kokoel- 
mista ja muista julkaisuista, joissa Putron sävellyksiä on ilmestynyt, joten lienee 
tarpeetonta toistaa niitä tässä. 

Sanoma- ja aikakauslehtiä. 

Kirjallinen Kuukauslehti 1879. Siv. 167—168. 

Pietarin Wiikko-Sanomat. Toimittajat J. Murman ja J. öhquist. Vuosikerrat 
1881—1882. M.m. 9. 4. 1882 nro 15, 18. 6. 1882 n:o 25 ja 2. 7. 1882 nro 27. 
Östra Finland.Ilm. Viipurissa. Vuosikerta 1882 nro 28 ja seuraavat. 
Sanomalehti , Tnkeri , \ Ilm. Pietarissa. Vuosikerrat 1896 — 1898 ja 1908. 
Aikakauslehti Inkeri. Ilm. Helsingissä. Vuosikerta 1924. 

Suomen Musiikkilehti 1938 nro 3. Pääkirjoituksena Heikki Klemetin kirjoitus 
"Mooses Putro. Huomattava inkeriläinen säveltäjä." 

Inkeriläisten Viesti. M.m. 17. 2. 1962 siv. 5. "Mooses Putro. Nouse Inkeri- 
hymnin säveltäjä." Kirj. T. J. Leini. — 24. 9. 1963, siv. 2 — 6. "Kolppanan semi- 
naarin vaiheita." 

Muita julkaisuja. 

Harjoituksia nuotista laulamiseen. Pietarin Suomalaisille Kouluille väliaikaiseksi 
tarpeeksi sovitteli M. Putro. Kivipainossa monistettu 1898. 

Pietarin Suomalainen Yhteiskoulu. Kertomus lukuvuodelta 1909 — 1910. Pie- 
tarissa 1910. Kirjapaino "Slovo". 

Suomalainen Raittiuskansa Pietarissa. Pietarin suomalaisen "Alku" raittius- 
yhdistyksen 25-vuotismuistojulkaisu 1885 — 1910. Painettu 1911 Raittiuskansan 
Kirjapainossa Helsingissä. 

Kolppanan seminaari 1863 — 1913. Juhlajulkaisu Kolppanan seminaarin viisi- 
kymmenvuotisen toiminnan muistoksi. Seminaarin ent. oppilaiden toimittama ja 
kustantama. Viipuri 1913. Karjalan Kirjapaino oy. 

Suomalainen Inkeri. Kirj. Väinö Salminen. Kustannus oy Suunta. Helsinki 1919. 

Suomalainen Inkeri. 2:nen vuosijulkaisu. Toimittanut Inkerin Liitto. Toimitta- 
jat Väinö Salminen ja Juuso Mustonen. Hämeenlinna 1933. 

Suomalainen Inkeri. Vuosijulkaisu V. Toimittanut Inkerin Liitto. Helsinki 
1936. Siv. 14 — 21 T. J. Toikan artikkeli "Taloudelliset olot Inkerissä maaorjuu- 
den lakkauttamisen jälkeen vv. 1861 — 1917." 

Antti Tiittanen; Inkeri. Kotikasvatusyhdistys r. y. Helsinki 1922. 

Juuso Mustonen: Inkerin orjantappurainen tie. Helsinki 1931. 

Inkeri. Inkerin Liiton 10-vuotismuistojulkaisu 1922 — 1932. Toimituskunta Väi- 
nö Salminen, Kaapre Tynni, Juuso Mustonen. Helsinki 1932. 

Kansallinen elämänkerrasto IV osa, ilm. 1932. Putro, Mooses, kirj. Art. M. 
(Artur Malin). 

Koulu ja menneisyys. Suomen Kouluhistoriallisen Seuran vuosikirja. 

Vuosikirja IV v. 1939. Antti Inkinen: Suomalainen koululaitos Pietarissa. 
Siv. 89—129. 

Vuosikirja XI v. 1958 — 1959. Antti Inkinen: Suomalaisen nuorison opin- 
käyntiä Pietarissa venäläinen valtakauden aikana. Siv. 7 — 46. 
Vuosikirja XV v. 1963. Kalevi Kajava: Pietarin suomalaisen kirkkokoulun 
vaiheita. Siv. 44 — 66. 

Vuosikirja XVII v. 1965. Kalevi Kajava: Pietarin suomalaisesta yhteis- 
koulusta. Siv. 13 — 31. 
Historiallinen Aikakauskirja 1962 n:o 2. Antti Inkinen: Suomalainen virkamies 

Pietarissa. Piirteitä Karl Adolf Rafael Hakkaraisen toiminnasta 1904 — 1945. Siv. 

102—112. 

Suomen Laulu 1900—1950. Helsinki 1950. 

Helsingin kaupungin historia IV: 2. Ajanjakso 1875 — 1918. Väestö, siv. 7 — 40. 
Helsinki 1956. 

Tyttönormaalilyseon matrikkeli I. Koulun ent. oppilaiden yhdistyksen Hesteon 
kust., ilm. 1959. Koulun historia 1869—1919, kirj. Tyyni Tuulio. 

Arvo Inkilä: Kansanvalistusseura 1874 — 1959. Otava 1960. Laulujuhlat, siv. 
212—241. 

Entisen Inkerin luterilaisen kirkon 350-vuotismuistojulkaisu sanoin ja kuvin. 
Inkerin suomalaisen evankelisluterilaisen 350-vuotisjuhlatoimikunnan toimeksian- 
nosta toimittaneet Aappo Metiäinen ja Kaarlo Kurko. Helsinki 1960. 

Sulo Haltsonen: Entistä Inkeriä. Inkerin suomalaisasutuksen vaiheita ja 
kulttuurihistorian piirteitä. Suomal. Kirjallisuuden Seura. Helsinki 1965. 

Vanha Tuutari. Tuntemattoman tekijän käsikirjoitus 19. vuosisadan alusta. 
Julkaissut Sulo Haltsonen. Suomal. Kirjallisuuden Seura. Helsinki 1967. 

Otavan Iso Tietosanakirja 1962 — 1965. Useita artikkeleita. 

Painamattomat lähteet. 

Pietarin suomalaisten elämään liittyviä kirjoittajan vanhempien ja omaa kirjeen- 
vaihtoa ym. asiakirjoja. 

Perheasiakirjoja, joita Mooses Putron pojan Sulo Putron leski rouva Hilja 
Putro ja tytär Hilkka Inkeri Putro ystävällisesti ovat antaneet käytettäväksi. 

Yllämainituilta sekä Mooses Putron veljen Juuso Putron tyttäreltä, rouva 
Inkeri Gerullilta ja Mooses Putron kummityttäreltä tohtori Helmi Jaakkimaisel- 
ta saatuja suullisia tiedonantoja. 

Myös useat muut entiset Pietarin suomalaiset, joita kirjoittaja on vaivannut 
kysymyksillään omien tietojensa tarkistamiseksi ja täydentämiseksi, ovat auliisti 
antaneet apuaan. 

U o ti f e . 

a) 




"Nouse Inkerin" mies- 
kuoronuottien alku r.y. 
Inkerin I laulukokoel- 
massa v. 1899. 

un sä te • his • sa 




lop puu yo, Nou - • se. nou • s*, sun het • kes lyö' 




2. Kerran kaikuu vielä kaunis 
soitto 

kautta kallihimman synnyinmaan. 
Valon, vapauden ompi voitto, 
riemuiten käy kansa laulamaan. 
Kuullen kutsumusta mielin innoin 
kaikuaapi silloin täysin rinnoin: 
Nouse, Inkeri, sun laulus soi, 
nouse, päiväks jo vaihtuu koi! 

